title: Parkkarila

text: Kaupunginosa on tunnettu erityisesti Kisapuiston urheilukeskuksesta, jonka jäähallissa jääkiekon SM-liigan SaiPa pelaa kotiottelunsa. Parkkarilassa on myös koulu, päiväkoti, leikkipuisto ja baari.


title: Xu Li

text: Xu Li (kiin. 许莉, s. 17. joulukuuta 1989 Suzhou, Anhui) on kiinalainen naispainija ja olympiamitalisti.


title: Xu Li

text: Xu saavutti hopeamitalin 55 kilogramman sarjassa kotikisoissaan Pekingin kesäolympialaisissa 2008. Finaalissa hän hävisi sarjansa lähes suvereenille hallitsijalle, Japanin Saori Yoshidalle erin 2-0.


title: Xu Li

text: Xu voitti sarjassaan painin maailmancupin vuonna 2007. Aasian mestaruuskisoissa 2008 hän voitti pronssia.


title: Noriko Anno

text: Noriko Anno (, s. 23. toukokuuta 1976 Fukue, Yamaguchin prefektuuri, Japani) on japanilainen judoka, olympiavoittaja ja nelinkertainen maailmanmestari.


title: Noriko Anno

text: Anno sijoittui junioreiden MM-kilpailuissa toiseksi yli 72-kiloisten sarjassa Buenos Airesissa 1992. Ensimmäisen aikuisten MM-mitalinsa, hopean, hän sai Hamiltonissa 1993 hävittyään yli 72 kg:n loppuottelussa Saksan Johanna Hagnille. Hiroshiman Aasian kisoissa 1994 ja Fukuokan universiadeissa 1995 hän voitti kultaa avoimessa luokassa. Tokion MM-kilpailuissa 1995 hän sijoittui viidenneksi sekä yli 72-kiloisissa että avoimessa luokassa. Vuonna 1997 hän sai pronssia maajoukkueiden MM-kilpailuissa Osakassa.


title: Noriko Anno

text: Anno voitti alle 72 kg:n maailmanmestaruuden Pariisissa 1997 kukistettuaan loppuottelussa kuubalaisen Diadenis Lunan. Birminghamin MM-kilpailuissa 1999 hän saavutti kultaa alle 78 kilon painoluokassa voitettuaan loppuottelussa Kiinan Yin Yufengin. Münchenin MM-tatamilla 2001 hän voitti alle 78 kg:n finaalissa Kuuban Yurisel Laborden. Seuraavana vuonna hän kuului joukkuemaailmanmestaruuden Baselissa voittaneeseen Japanin joukkueeseen.


title: Noriko Anno

text: Anno voitti alle 78-kiloisten maailmanmestaruuden Osakassa 2003 – loppuotteluvastustajana oli jälleen Laborde. Ateenan olympialaisissa 2004 hän voitti kultaa samassa painoluokassa kukistettuaan loppuottelussa Kiinan Liu Xian.


title: Noriko Anno

text: Anno on voittanut maailmancupissa neljä kilpailua, ollut kerran toinen ja kaksi kertaa kolmas. Japanin mestaruuden hän on voittanut aikuisten sarjassa 17 kertaa.


title: Katasterismi

text: Katasterismi (, 'sijoittaa tähtien joukkoon') tarkoittaa kreikkalaisessa mytologiassa esiintyvää sankarin tai henkilön muuttamista tähtikuvioksi heidän kuoltuaan. Termin alkuperä on Eratostheneen nimiin laitetussa mutta pseudepigrafisessa teoksessa "Katasterismoi", joka käsittelee 42 tähtikuvion taustalla olevia myyttejä niiden synnystä. Katasterismia esiintyy muun muassa kertomuksissa Andromedasta, Perseuksesta ja Kassiopeiasta, Berenikestä, dioskuureista ja Orionista.


title: Wang Jiao

text: Wang Jiao (kiin. 王娇, s. 20. tammikuuta 1988 Shenyang, Liaoning) on kiinalainen naispainija ja olympiavoittaja.


title: Wang Jiao

text: Wang saavutti olympiavoiton 72 kilogramman sarjassa kotikisoissaan Pekingin kesäolympialaisissa 2008. Finaalissa kaatui Bulgarian Stanka Zlateva-Hristova.


title: Wang Jiao

text: Wang voitti sarjassaan painin maailmancupin vuonna 2008. Aasian mestaruuskisoissa 2005 hän voitti kultaa.


title: Hajasävel

text: Hajasävel on tonaalisen musiikin teoriassa sointuun kuulumaton sävel. Erilaisia hajasäveliä ovat "lomasävel", "sivusävel", "vaihtosävel", "ennakkosävel", "pidätys", "appoggiatura" ja "urkupiste". Hajasäveliä syntyy esimerkiksi, kun melodia liikkuu säestyssoinnun pysyessä samana. Loma-, sivu-, vaihto- ja ennakkosävelet ovat yleensä kestoltaan lyhyitä ja esiintyvät heikolla tahdinosalla. Pidätys ja appoggiatura taas esiintyvät vahvalla tahdinosalla.


title: Filisur

text: Filisur () on kylä ja entinen kunta Sveitsissä, Graubündenin kantonissa. Filisur yhdistyi eteläisen naapurinsa Bergün/Bravuognin kanssa Bergün Filisurin kunnaksi 1.1.2018 alkaen. Kunnassa oli vuoden 2016 lopussa 458 asukasta.


title: Filisur

text: Filisur on Rhätische Bahnin risteysasema Albulan rautatien varrella. Filisurin seudun nähtävyyksiä ovat kirkot, Landwasserviadukt sekä Jenisbergin kylä.


title: Filisur

text: Kylä sijaitsee noin 1 000 metrin korkeudessa Albula- ja Landwasserjokien laaksossa. Filisurin kunnan korkein kohta oli Piz Ela (3 339 m mpy.).


title: Filisur

text: Ensimmäinen maininta Filisurista on vuodelta 1262. Sen pääkieli on vuodesta 1914 alkaen ollut saksa, joka tuolloin syrjäytti retoromaanin kielen.


title: Superphénix

text: Superphénix (SPX) on käytöstä poistettu 1200 MW hyötöreaktori Kaakkois-Ranskassa Creys-Mépieun kunnassa. Se ja sen käytetyn polttoaineen varastointia varten perustettu yksikkö muodostavat Creys-Malvillen ydinlaitosalueen. Reaktorin rakennustyöt alkoivat 1976 ja se käynnistyi 1985. Ranskan hallitus päätti sulkea reaktorin lopullisesti 1998, sen toimittua eri syistä vain ajoittain. Aikaavievän purkamisen odotetaan kestävän kaikkineen aina 2020-luvulle.


title: Superphénix

text: Jo ennen vuoden 1973 öljykriisiä Ranska oli ollut kiinnostunut kehittämään "plutoniumtalouden". Kokeellinen hyötöreaktori "Rapsodie", jota kahden tutkimusreaktorin jälkeen alettiin rakentaa 1959 käynnistyi 1967 ja prototyyppireaktori Phenix heräsi henkiin 1973. Huolimatta kriisistä ja Ranskan hallituksen 1974 päätöksestä kasvattaa nopeasti maan ydinvoimakapasiteettia , ei Phenix- ja SPX -projekteilla ollut välttämättä muuta yhteyttä öljykriisiin, kuin sen antama lisäpotku myös hyötöreaktorien kehittämiselle. Phenixin rakentamisesta päätettiin jo 1969 ja SuperPhenixin kaltaista reaktoria ehdotettiin jo 1971.


title: Superphénix

text: Superphenixin, uuden, kaupallisen kokoluokan hyötöreaktorin rakennustyöt alkoivat 1976 ja sen tarkoitus oli tuottaa sekä sähköä että plutoniumia. Siitä tuli 1200 megawatin tehollaan selvästi suurin hyötöreaktori, mitä toistaiseksi (2009) on rakennettu ja samaa luokkaa tuohon aikaan rakennettujen painevesireaktorien kanssa. Voimalan rakentamista ja käyttöä varten perustettiin monikansallinen NERSA-yhtiö, jonka osakkeista 51 prosenttia oli valtionyhtiö Électricité de Francen (EDF) hallussa.


title: Superphénix

text:
Sijoituspaikaksi valittiin Kaakkois-Ranskassa (Rhónen Alpeilla, 50 km Lyonista ja 100 km Sveitsin Genevestä) sijaitseva Creys-Mépieun kunta, jonne 175 hehtaarin alueelle kohonneet Superphenix ja sen käytetyn polttoaineen varastointia varten 1985 rakennettu yksikkö muodostivat yhdessä Creys-Malvillen ydinlaitosalueen..
Hyötöreaktorien plutoniumtarpeeseen La Haguen UP2 -jälleenkäsittelylaitosta ( 'plutoniumtehdas') Englannin kanaalin rannikolla modifioitiin niin, että se saattoi erottaa plutoniumia myös kevytvesireaktorien uraanioksidi-polttoaineesta.


title: Superphénix

text:
Reaktorityyppinä SPX oli nopea hyötöreaktori, jonka jäähdytykseen käytettiin nestemäistä natriumia. Käynnistettäessä reaktorin sydän koostui yhdistelmästä joko luonnon- tai köyhdytetyn uraanin oksidia ja plutoniumoksidia. Plutoniumin osuus oli 15 % ja sen jopa 5 tonnia. Sydäntä ympäröivät joka puolelta luonnon- tai köyhdytetystä uraanista olevat elementit, jotka sekä toimivat neutronisuojana, että osaltaan tuottivat plutoniumia.
Reaktorin lämpöteho oli 3000 MW ja sähköteho 1200 MW. Laskettiin että 75 % käyttöasteella reaktori vuodessa tuottaisi 8 terawattituntia sähköä ja kuluttaisi siihen 800 kiloa plutoniumia. Uutta plutoniumia reaktori kuitenkin muuntaisi uraanista 960 kiloa, josta 640 kiloa sydämessä ja 320 kiloa suojuksessa. Suojuksen uraanin korvaaminen reagoimattomalla materiaalilla tekisi reaktorista puolestaan plutoniumin nettokuluttajan samalla 160 kg vuodessa teholla. Parin vuoden välein vaihdettavan reaktorisydämen hinta oli noin 0,5 mrd. frangia (n. 80 milj. euroa).


title: Superphénix

text: Monien muiden hyötöreaktorien lailla Superphenixinkin jäähdytysaineena oli natrium, muun muassa sen hyvien lämpöominaisuuksien vuoksi. Vasta noin 100 asteessa sulaksi muuttuva natriumi on helposti syttyvää ja veden kanssa muodostaa syövyttävää natriumhydroksidia ja helposti syttyvää vetykaasua. Kuuma natrium voi syttyä tuleen saadessaan happea ja jopa räjähtää joutuessaan kosketukseen veden tai alkoholin kanssa. Niinpä mitätönkin vuoto reaktorin jäähdytysjärjestelmässä oli otettava vakavasti. Vaadittavat äärimmäiset varotoimet lisäsivät edelleen kustannuksia ja natriumin aiheuttamat ongelmat olivat myös SPX:n kiusana.)


title: Superphénix

text: Vaikka projektin alku tiettävästi sujui ilman suurempia teknisiä vaikeuksia, sitä varjosti kuitenkin heti rakentamisen alettua heinäkuussa 1976 suuri mielenosoitus työmaan edessä. Ja seuraavan kesän heinäkuussa 1977 nähtiin vielä edelliskesää isompi, kymmenien tuhansien mielenosoittajien ja santarmien yhteenotto, jossa yksi mielenosoittaja menetti henkensä.


title: Superphénix

text: Tammikuussa 1982 suoritti aktivistiryhmä öisen sinkohyökkäyksen Rhônen yli rakenteilla olevaa voimalaa vastaan, mutta vahingot jäivät suhteellisen pieniksi. 21 vuotta myöhemmin sveitsiläinen, entinen vihreiden parlamentaarikko Chaïm Nissim tunnusti lehdistölle olleensa yksi tekijöistä ja aikoi kirjoittaa aiheesta kirjan.


title: Superphénix

text:
Maaliskuussa 1987 syntyi varastosäiliössä vuoto, joka johtui huonolaatuisen teräksen kyvyttömyydestä kestää natriumin syövytystä. Säiliö jouduttiin vaihtamaan ja lopulta vaihdettiin uudentyyppiseen 1991.
Reaktori sai hallitukselta luvan käynnistyä taas 1989 tammikuussa.
Kesäkuussa 1990 havaittiin argonkierron yhteydessä pieni ilmavuoto, joka saastutti natriumia ja 3. heinäkuuta 1990 reaktori jouduttiin sammuttamaan kokonaan. Natriumin puhdistus teetti työtä seuraavat kahdeksan kuukautta. Ja joulukuussa rankka lumisade romautti laturirakennuksen katon, johtaen reaktorin pysäyttämiseen jälleen.


title: Superphénix

text: Superphenix pysyi suljettuna kaksi ja puoli vuotta. Maaliskuussa 1991 Ranskan korkein oikeus Conseil d’Etat peruutti tammikuun 1989 asetuksen ja vaikka heinäkuussa NERSA oli valmis käynnistämään reaktorin uudelleen, se pysyi suljettuna 1992 helmikuuhun asti, jolloin sen annettiin käynnistyä rajoitetulla teholla.


title: Superphénix

text: 11. heinäkuuta 1994 annetussa päätöksessä SPX:lle annettiin lupa jatkaa toimintaansa tutkimusyksikkönä. Uuden vuosille 1995-2000 määritellyn ohjelman tavoitteet olivat arvioida nopean hyötöreaktorin toimintaa plutoniumin nettokuluttajana ja mahdollisuuksia käyttää sellaista pitkä-ikäisen radioaktiivisen jätteen tuhoamisessa.


title: Superphénix

text: Helmikuussa 1997 Conseil d’Etat mitätöi vuoden 1994 päätöksen ja reaktori suljettiin jälleen. Huolimatta NERSAn uudesta hakemuksesta jatkaa toimintaa, pyysi Ranskan hallitus helmikuussa 1998 NERSAa aloittamaan toimet reaktorin lopulliseksi sulkemiseksi. Vuoden lopussa laitos siirtyi kokonaan EDF:n omistukseen, yhden frangin hinnalla. Kaikki reaktorin purkamisesta aiheutuvat kustannukset tulivat EDF:n maksettaviksi, mutta sen yhtiökumppanit sitoutuivat maksamaan osansa NERSAn veloista ja käytetyn polttoaineen jälleenkäsittelykustannuksista.


title: Superphénix

text: Reaktorin tyhjennyksen säätö- ja polttoainesauvoista oli määrä alkaa vuoden 1999 syyskuussa ja saada päätökseen 2001. Ongelmien, joita aiheuttivat natriumjäämät uraani-polttoainesauvoissa, takia työ saatiin lopulta päätökseen vuoden 2003 alussa. Ne 2200 natriumtonnia, jotka kiersivät muualla, kuin ensiöpiirissä, varastoitiin jäädytettyinä Creys-Malvillen laitoksen alueelle. Ensiöpiirin 3300 tonnia jätettiin reaktoriin sulassa tilassa odottamaan neutralointia, jonka arvioitiin kestävän muutamia vuosia.


title: Superphénix

text: Voimalaitoksen purun kolme viimeistä vaihetta määrättiin alkamaan 2006. Työ on monivaiheinen, aikaaviepä ja byrokraattinen, eikä Electricite de France usko sitä saatavan päätökseen ennen kuin aikaisintaan vuonna 2025.


title: Superphénix

text: Yksikkö käsittää pääasiassa kaksi varastorakennusta, joissa muun muassa käytetyt polttoaineniput ja reaktorin purkujätteet ovat toistaiseksi varastoituna. Korkea-aktiviisemmat veden alla ja vaarattomammat kuivassa tilassa. Sekä alueen, jonne neutraloidun natriumin sisältävät betoninkappaleet varastoidaan.


title: Hobey Baker

text: Hobart Amory Hare ”Hobey” Baker (15. joulukuuta 1892 Bala Cynwyd, Pennsylvania, Yhdysvallat – 21. joulukuuta 1918 Toul, Ranska) oli yhdysvaltalainen jääkiekkoilija ja amerikkalaisen jalkapallon pelaaja, jota pidetään aikansa parhaimpiin kuuluvana urheilijana kummassakin lajissa. Hän voitti myös Princetonin yliopistossa Yhdysvaltain-mestaruuden molemmissa lajissa. Baker jatkoi uraansa yliopiston jälkeen jääkiekkoa amatöörijoukkue St. Nicholas Hockey Clubissa.


title: Hobey Baker

text: Baker on ainoa ihminen, joka on sekä Hockey Hall of Famen että College Football Hall of Famen jäsen. Lisäksi Yhdysvaltain yliopistokiekkoilun parhaan pelaajan palkinto, Hobey Baker Award, on nimetty hänen mukaansa.


title: Hobey Baker

text: Hobey Baker syntyi tammikuussa 1892 Bala Cynwydissä Pennsylvaniassa. Hän oli menestyneen verhoilijan Alfred Thonrnton Bakerin ja seurapiirirouva Mary Augusta Pembertonin toinen poika. Hän sai nimensä setänsä, synnytyslääkäri Hobart Amory Haren mukaan.


title: Hobey Baker

text: Alfred ja Mary Bakerin avioliitto ajautui ongelmiin, ja he lähettivät Hobeyn ja vuotta vanhemman veljen Thorntonin St. Paul’s School -nimiseen sisäoppilaitokseen New Hampshiren Concordiin. Hobey oli tällöin 11-vuotias.


title: Hobey Baker

text: St. Paul’sissa Hobey Baker tutustui jääkiekkoon, ja 14-vuotiaana hänet nimettiin koulun joukkueeseen, joka voitti Bakerin avulla monet Yhdysvaltain parhaista kouluista ja yliopistoista. Hän harrasti koulussa myös muuta urheilua ja voitti muun muassa St. Paul’sin maastojuoksukilpailun. Hänet valittiin 15-vuotiaana koulun parhaaksi urheilijaksi saavutuksistaan jääkiekossa, baseballissa, amerikkalaisessa jalkapallossa, tenniksessä, uinnissa ja yleisurheilussa.


title: Hobey Baker

text: Bakerin vanhemmat erosivat 1907. Samana vuonna hänen isänsä ajautui taloudellisiin vaikeuksiin, eikä hänellä ollut rahaa lähettää kuin toinen poikansa yliopistoon. Thornton tunnusti veljensä urheilutaidot ja antoi hänelle mahdollisuuden saada opiskelupaikka. Hobey Baker ei hakeutunut heti yliopistoon isänsä heikon rahatilanteen vuoksi, vaan hän opiskeli ylimääräisen vuoden St. Paul’sissa. Hän aloitti opiskelut Princetonissa syksyllä 1910.


title: Hobey Baker

text: Baker keskittyi yliopistossa jääkiekkoon ja amerikkalaiseen jalkapalloon. Hän oli pyrkinyt pelaamaan myös baseballia, mutta yliopistosääntöjen mukaan opiskelija sai pelata vain kahta lajia.


title: Hobey Baker

text: Baker voitti heti ensimmäisenä vuotenaan amerikkalaisen jalkapallon Yhdysvaltain-mestaruuden. Baker teki 92 pistettä, joka säilyi koulun ennätyksenä vuoteen 1974. Vuonna 1913 Baker nimettiin joukkueensa kapteeniksi. Kolme vuotta kestäneen amerikkalaisen jalkapallon uransa aikana hän teki 180 pistettä. Princetonin-ennätys kesti vuoteen 1964.


title: Hobey Baker

text: Baker pelasi jääkiekkoa Princetonissa myös kolmen vuoden ajan. Hänen aikanaan Princeton pelasi 34 ottelua ja voitti niistä 27. Princeton voitti keväällä 1914 myös kansallisen mestaruuden. Jääkiekko-otteluissa ei kerätty virallisia tilastoja, mutta Bakerin on arvioitu tehneen kolmen kauden aikana 120 maalia ja antaneen 100 maalisyöttöä. Baker pelasi jääkiekkoa roverin roolissa. Hän dominoi otteluita aika ajoin sellaisella tavalla, että Princetonin joukkuetta alettiin kutsua nimellä ”Baker ja kuusi muuta pelaajaa”.


title: Hobey Baker

text: Baker valmistui Princetonista keväällä 1914. Hänen pääaineensa olivat historia, politiikka ja taloustiede.


title: Hobey Baker

text: Valmistumisensa jälkeen Baker työskenteli J. P. Morganilla. Samaan aikaan hän pelasi amatöörijääkiekkoa St. Nicholas Hockey Clubissa.


title: Hobey Baker

text: Baker tunnettiin hyvin yliopistosaavutuksistaan, ja St. Nicholasin kotikaukalon viereisessä kyltissä mainostettiin usein Bakerin pelaavan. St. Nicholas pelasi myös kanadalaisia ammattilaisjoukkueita vastaan ja voitti ne yleensä. Bakerille tarjottiin jopa National Hockey Associationissa pelanneesta Montreal Canadiensista kolmen kauden ja 20 000 dollarin sopimusta. Baker kieltäytyi tarjouksesta, koska hän halusi pelata amatöörinä.


title: Hobey Baker

text: Baker kiinnostui 1916 lentämisestä ja liittyi siviili-ilmajoukkoihin. Ensimmäinen maailmansota oli käynnissä kolmatta vuottaan, kun hänestä tuli toukokuussa 1917 Yhdysvaltain armeijan luutnantti. Rintamalle hänet lähetettiin huhtikuussa 1918. Ranska myönsi Bakerille toukokuussa Croix de Guerren. Syyskuussa hän sai johdettavakseen laivueen, johon kuului 26 lentäjää.


title: Hobey Baker

text: Sota loppui marraskuussa 1918, ja Baker kutsuttiin kotiin 21. joulukuuta 1918. Hän ei kuitenkaan halunnut heti palata Yhdysvaltoihin ja päätti suorittaa vielä viimeisen lennon. Hän otti oman koneensa sijaan juuri korjatun koneen, jolle piti tehdä testilento. Lennon aikana koneen moottori meni epäkuntoon. Baker yritti lentää koneen takaisin tukikohtaan, mutta muutama sata metriä ennen kenttää kone syöksyi nokka edellä maahan. Baker saatiin ulos koneesta, mutta hän kuoli ambulanssissa muutamaa minuuttia myöhemmin.


title: Hobey Baker

text: Baker haudattiin ensin Toulin lähellä olleeseen pieneen sotilashautausmaahan, mutta hänen äitinsä siirsi vuonna 1921 hänen ruumiinsa perhehautaan Bala Cynwydiin.


title: Hobey Baker

text: Baker oli monipuolinen urheilija, ja hän oli aikansa parhaimpia pelaajia sekä amerikkalaisessa jalkapallossa että jääkiekossa. Amerikkalaisessa jalkapallossa hänen parhaimmat omaisuutensa olivat nopeus ja harhautustaito. Potkaisijana häntä pidettiin jopa Charley Brickleyn vertaisena.


title: Hobey Baker

text: Baker on valittu saavutustensa ansiosta ainoaja urheilijana sekä Hockey Hall of Fameen että College Football Hall of Fameen. Lisäksi hänet valittiin ensimmäisten joukossa United States Hockey Hall of Fameen. Jääkiekon yliopistosarjojen paras pelaaja palkitaan vuosittain Hobey Baker Awardilla.


title: Fylkesvei 868

text: Fylkesvei 868 tai Fylkesveg 868 (lyhennettynä Fv868; aiemmin "Riksvei 868" tai "Riksveg 868", lyhennettynä "Rv868") on tie, joka sijaitsee Tromssan läänissä, Pohjois-Norjassa. Tie kulkee Omasvuonossa sijaitsevan Oterenin ja Yykeän Yykeänmuotkan välillä. Tien pituus on 42 kilometriä.


title: Juanmi Callejón

text: Juan Miguel "Juanmi" Callejón Bueno (s. 11. helmikuuta 1987 Motril, Granada, Espanja) on espanjalainen jalkapalloilija. Hän edustaa Espanjan Segunda Divisiónissa pelaavaa Hérculesia. Hän on pelipaikaltaan keskikenttäpelaaja.


title: Juanmi Callejón

text: Hänellä on kaksoisveli José María, joka pelaa myös jalkapalloa. He ovat kumpainenkin Real Madridin kasvatteja.


title: Juanmi Callejón

text: Kaudella 2005–2006 Callejón pelasi Real Madridin junioreissa 33 ottelua ja teki niissä kahdeksan maalia. Maaliskuussa 2007 Callejón nousi Real Madridin reservijoukkueeseen, jossa hän pelasi kauden 2006–2007 loppuun, jonka jälkeen joukkue tippui sarjaporrasta alemmaksi. Kauden 2007–2008 hän pelasi yhdessä veljensä kanssa niin ikään Castillassa.


title: Juanmi Callejón

text: 11. elokuuta 2008 Callejón teki neljävuotisen sopimuksen pääsarjajoukkue Mallorcan kanssa. Hänen veljensä jätti myös Castillan ja siirtyi Espanyoliin. Mallorca omistaa kolme neljäsosaa hänen pelaajaoikeuksistaan. Ensiesiintymisensä pääsarjassa hän teki 25. syyskuuta 2008 kotiottelussa Numanciaa vastaan.


title: Cherry Blossoms

text: Cherry Blossoms ("Kirschblüten – Hanami") on 2008 valmistunut saksalainen elokuva, jonka on ohjannut Doris Dörrie. Suomessa se esitettiin ensi kertaa Artisokka-elokuvafestivaalilla keväällä 2009. Elokuvan teemana on tietoisuus rakastetun pian tapahtuvasta kuolemasta.


title: Red Adair

text: Paul Neal ”Red” Adair (18. kesäkuuta 1915 – 7. elokuuta 2004) oli tunnetuimpia yhdysvaltalaisia öljypalojen sammuttajia. Hän kehitti tekniikoita niin maalla kuin merelläkin tapahtuneiden öljyvuotojen tyrehdyttämiseen ja palojen taltuttamiseen.


title: Red Adair

text: Adair oli aikanaan ensimmäinen ammattinsa harjoittaja joka kuoli omassa vuoteessaan - niin riskialtis työ öljypalojen sammuttaminen on; hänen oppi-isänsä Myron Kinley menehtyi tyypillisesti työnsä keskellä.


title: Red Adair

text: Adairin elämäntyöstä tehtiin vapaasti mukaillen vuonna 1968 elokuva "Hellfighters", jonka pääosassa nähtiin John Wayne.


title: Cléber Santana

text: Cléber Santana Loureiro (27. kesäkuuta 1981 Olinda, Brasilia – 28. marraskuuta 2016 Medellín, Kolumbia) oli brasilialainen jalkapalloilija. Hän edusti viimeisenä seuranaan brasilialaista Associação Chapecoense de Futebolia. Hän oli pelipaikaltaan puolustava keskikenttäpelaaja. Santana menehtyi lentoturmassa Kolumbiassa.


title: Cléber Santana

text: Santana aloitti ammattilaisuransa kotimaansa Sport Recifestä. Sen jälkeen hän edusti kahta muuta brasilialaisjoukkuetta Vitóriaa ja Santosia. Vuonna 2005 Santana kävi pelaamassa Japanin J. Leaguessa yhden kauden verran.


title: Cléber Santana

text: Heinäkuussa 2007 Santana siirtyi Atlético Madridiin kuuden miljoonan euron siirtosummalla ja kolmevuotisella sopimuksella. Hän ei onnistunut ensimmäisellä kaudellaan vakiinnuttamaan pelipaikkaansa avauskokoonpanossa, mutta pelasi kuitenkin 23 ottelua. Kauden jälkeen Atlético selviytyi 12 vuoden tauon jälkeen Mestarien liigan karsintoihin ja sitä kautta lohkovaiheeseen.


title: Cléber Santana

text: Kaudeksi 2008–2009 Santana siirtyi vuoden lainasopimuksella Mallorcaan. Mallorcassa Santana vakiinnutti asemansa joukkueen aloituskokoonpanosa ja teki kauden aikana kaikkiaan viisi maalia. Hänen soolomaaliaan Santiago Bernabéullalla toukokuussa 2009 Mallorcan kukistaessa Real Madridin 1–3 on pidetty yhtenä koko liigakauden hienoimmista osumista Espanjassa. Lainasopimuksen päätyttyä Santana palasi takaisin Atléticoon, mutta espanjalaislehtien mukaan hän oli Mallorcan päävalmentajan Gregorio Manzanon hankintalistan kärjessä. Marraskuussa 2009 hän solmi kesään 2012 ulottuvan jatkosopimuksen Atléticon kanssa.


title: Cléber Santana

text: Vuoden 2010 tammikuun lopulla hän palasi kotimaahansa ja siirtyi São Pauloon.


title: Riihimäen Lasi

text: Riihimäen Lasi oli vuosina 1910–1990 Riihimäellä Riihimäen–Lopen rautatien varrella toiminut lasitehdas. Se oli monipuolinen teollisen lasin valmistaja ja maineikas taidelasin valmistaja.


title: Riihimäen Lasi

text: Viralliselta nimeltään Osakeyhtiö Riihimäki perustettiin 2. helmikuuta 1910, ja perustajat olivat Mikko Adolf Kolehmainen, Aatu Kolehmainen, H. G. Paloheimo, K. A. Paloheimo ja Wäinö Bonsdorff. Lasinvalmistuksen ammattitaitoa uutta tehdasta perustettaessa edusti M. A. Kolehmainen. Hänellä oli takanaan jo lähes 30 vuoden kokemus lasinpuhaltamisessa ja muissa alan asioissa.


title: Riihimäen Lasi

text: Riihimäen lasitehtaan perustamisen vauhdittajana ja varsinaisena toteuttajana oli M. A. Kolehmaisen vanhin poika Aatu eli A. P. Kolehmainen. Suunnitelmiin liittyi korostetusti ajatus tehtaan suomalaisuudesta aikana, jolloin Venäjän sortotoimet koettiin raskaina ja Suomen lasiteollisuus oli kokonaan ruotsinkielisten käsissä. Saatuaan isänsä mukaan hankkeeseen, A. P. Kolehmainen etsiskeli rahoittajaksi sahanomistajaa, joka pystyisi antamaan lasitehtaalle taloudellisen tukensa ja jonka sahan jätepuusta tehdas saisi halvan polttoaineen. Rahoittajaksi uuteen yritykseen tuli lopulta H. G. Paloheimo, joka tunnettiin suomalaisen yrittäjätoiminnan tukijana. Samalla ratkesi tehtaan sijoittaminen Riihimäelle, kun uusi tehdas liitettiin Paloheimon muuhun teollisuustoimintaan Lopen rautatien varteen, noin kahden kilometrin päähän Riihimäen rautatieasemasta. Yhtiön toimitusjohtajana toimi kesästä 1911 alkaen A. P. Kolehmainen.


title: Riihimäen Lasi

text: Tehtaan ensimmäinen lasihytti valmistui kesällä 1910, ja lasin puhallus Riihimäellä aloitettiin 26. heinäkuuta 1910. Lasitavaran menekki ylitti odotukset, ja tehdasta laajennettiin lähivuosina nopeaan tahtiin. Riihimäen lasin hyvä laatu oli runsaan menekin tae. Pullot, tölkit, kannut ja muut lasitavarat saivat oivan maineen. Riihimäen lasitehtaan tunnuskuvaksi vakiintui arkkitehti Oiva Kallion vuonna 1912 suunnittelema tupsukorvainen ilves.


title: Riihimäen Lasi

text: M. A. Kolehmainen suunnitteli ja sai patentin ensimmäiselle suomalaiselle lasikoneelle 1916. Kone oli tarkoitettu pullojen valmistukseen. Vaikka kone ei tullutkaan koe-eriä lukuun ottamatta varsinaiseen käyttöön, se antoi viitteitä koneellisen kauden tulemisesta lähes parituhatta vuotta periaatteiltaan täysin muuttumattomana säilyneen käsityötaidon pariin. Puoliautomaattiset pullokoneet tulivat käyttöön 1919.


title: Riihimäen Lasi

text: Osakeyhtiö Riihimäki oli ensimmäisen maailmansodan ajan vaikeuksista huolimatta päässyt kymmenen ensimmäisen toimintavuotensa aikana vakaalle pohjalle ja kohonnut maan lasitehtaiden eturiviin. Samalla se kasvoi Riihimäen suurimmaksi yksittäiseksi teollisuuslaitokseksi. Riihimäelle hankittiin 1935 kaksi O'Neil-merkkistä täysautomaatista pullokonetta, jotka olivat Suomen ensimmäiset. Yhtiö kulki tekniikaltaan maan lasitehtaiden kärjessä, ja 1930-luvun lopulle tultaessa Riihimäen lasiteollisuus oli ratkaisevasti muuttanut luonnettaan käsityöstä koneelliseksi suurteollisuudeksi, vaikka taide- ja käyttöesineitä edelleenkin tehtiin vanhaa suupuhallusmenetelmää käyttäen.


title: Riihimäen Lasi

text: Oy Riihimäki osti 1927 Kauklahden lasitehtaan, jonne keskitettiin valaistuslasin valmistus, ja Ryttylän lasitehtaan 1937. Samana vuonna yhtiön nimeksi muutettiin teollisuuden alaa paremmin kuvaava Riihimäen Lasi Oy. Vuonna 1939 Riihimäen lasi käynnisti jo kertaalleen päättyneen ikkunalasin valmistuksen uudelleen ja perusti Ikkuna Oy:n. Vuonna 1946 perustettiin Riihimäen Silmälasi Oy, jonka pääosakkaina olivat Riihimäen Lasi Oy ja Instrumentarium Oy. Vuodesta 1957 alkaen Riihimäen Lasi Oy oli lasituotteiden ohella merkittävä muovipakkausten valmistaja.


title: Riihimäen Lasi

text: Vuonna 1928 Riihimäen lasi kutsui taiteilijoita astiastojen suunnittelukilpailuun. Voittaja, hopeataiteilijana ja graafikkona tunnettu Henry Ericsson palkattiin tehtaan taiteelliseksi avustajaksi. Ericssonin työ tehtaan palveluksessa jäi hänen varhaisen kuolemansa vuoksi vain viiteen vuoteen. Jo tänä aikana ennätti koriste- ja käyttölasista tulla erottamaton, leimallinen osa tehtaan tuotanto-ohjelmaa. Ericssonin aloittamaa työtä jatkoivat aluksi Arttu Brummer, Gunnel Nyman, Tyra Lundgren, Eva Gyldén, Yrjö Rosola ja Antti Salmenlinna. Vuonna 1949 järjestettiin Pohjoismainen lasinsuunnittelukilpailu, jonka voitti Nanny Still. Stillin lisäksi sotien jälkeen suunnittelijoina toimivat Greta Lisa Jäderholm-Snellman, Aimo Okkolin, Sakari Pykälä (1954–1955), Timo Sarpaneva, Erkkitapio Siiroinen, Helena Tynell, Tamara Aladin (1959–1976) ja Erkkitapio Siiroinen (1968–1976).


title: Riihimäen Lasi

text: Kauklahden tehdas suljettiin vuonna 1952. Taide- ja koristelasin osalta tehdas erikoistui maljakoiden valmistukseen tehtyään Iittalan lasitehtaan kanssa 1963 sopimuksen, jolla lamppu- ja valaisinvalmistus keskittyi Iittalalle. Puhallettuja ja puristettuja maljakoita valmistui erityisesti 1960- ja 1970-luvuilla huomattavat määrät, joista suuri osa meni vientiin. Maineeseen on noussut esimerkiksi vuosina 1964–1974 valmistuksessa ollut, Helena Tynellin suunnittelema Aurinkopullo.


title: Riihimäen Lasi

text: Kilpailun kiristyessä ja toimialan globaalin konsolidaation tuloksena ikkunalasin tuotanto päättyi Riihimäellä vuonna 1975. Riihimäen lasin taide- ja käyttölasin tuotanto päättyi 30.11.1976, mutta kristallinhionta jatkui vielä kesäkuuhun 1977. Riihimäen Lasi Oy keskittyi tämän jälkeen pakkauslasin ja muovipakkausten tuotantoon. 1970–1980–lukujen vaihteessa sukuyhtiö Ahlström tavoitteli Riihimäen Lasia, mutta sekä Kolehmaiset että Paloheimot halusivat estää valtausyrityksen. Paloheimo Oy:n toimitusjohtaja Arvi Paloheimo alkoi ostaa yhtiön osakkeita ja saikin osake-enemmistön haltuunsa. Hän istui sekä Riihimäen Lasin että Paloheimon hallituksessa, ja hän tiesi Ahlströmin tekemästä korkeammasta tarjouksesta, mutta salasi tiedon yhtiökumppaneiltaan Kolehmaisilta. Kolehmaiset nostivat kanteen ja vaativat osakekauppojen perumista. Hovioikeuden mielestä ostajan menettely oli ollut kunnian vastaista ja arvotonta, ja se hyväksyi purkukanteen, vaikka tuolloin sisäpiiritiedon väärinkäyttöä ei ollut vielä Suomessa kriminalisoitu.A. Ahlström Oy osti Riihimäen Lasi Oy:n lopulta vuonna 1985, ja tehtaan toiminta lopetettiin vuonna 1990.


title: Riihimäen Lasi

text: Suomen lasimuseo on vuodesta 1980 alkaen toiminut vanhassa tehdasrakennuksessa, joka on alun perin rakennettu Paloheimo Oy:n turvejauhetehtaaksi vuonna 1914. Riihimäen lasi Oy muutti rakennuksen lasitehtaaksi 1921. Rakennuksessa on toiminut myös muovitehdas ja silkkipaino sekä viimeksi Riihimäen lasin kristallihiomo.


title: Nuutajärvi (järvi)

text: Nuutajärvi () on järvi Urjalan kunnan eteläosassa, Pirkanmaan maakunnassa. Järven pinta-ala on 1,91 km, keskisyvyys 1,8 metriä ja suurin syvyys 2,3 metriä. Järven rantaviivan pituus on yhteensä noin 11 km.


title: Nuutajärvi (järvi)

text:
Nuutajärvi laskee Nuutajokeen ja sitä kautta edelleen Urjalan keskiosassa sijaitsevaan Rutajärveen, joka edelleen laskee Tarpianjokeen laskevaan Kortejärveen. Järven rannat ovat pääosin pehmeät mutta osin kiviset, ja sen pohja on mutainen.
Järvi on ruskeavetinen, ja veden laatu on ollut suurimmaksi osaksi maatalouden aiheuttaman hajakuormituksen takia varsin huono. Järvi on melko voimakkaasti rehevöitynyt ja sen vesissä on esiintynyt hapen vajausta ja myrkyllisiä sinileväkukintoja. Järven samean veden laatu on yleisluokaltaan "välttävä", mutta ravinteiden suuren määrän vuoksi sen voisi luokitella huonoksikin.


title: Nuutajärvi (järvi)

text: Nuutajärven taajaman jätevedet johdetaan Urjalan vedenpuhdistamoon siirtoviemärillä. Taajaman jätevedet eivät siten vaikuta Nuutajärven veden laatuun, mutta myös Rutajärvi, johon Nuutajoki laskee, on rehevöitynyt ja samentunut osittain Nuutajärvestä Nuutajoen kautta tulevan huonolaatuisen veden takia.


title: Nuutajärvi (järvi)

text: Nuutajärvi kuuluu Ala-Satakunnan viljelyseutuun, ja peltopinta-alaa on järven valuma-alueella yhteensä noin 1850 ha. Kevätvalunnan aikana pelloilta laskee järveen jopa noin puolet sen vesimäärästä, eli vajaat 2 miljoonaa kuutiometriä.


title: Nuutajärvi (järvi)

text: Järven länsiosaan laskee Mustanoja, joka saa alkunsa Vähästä ja Isosta Mustajärvestä sekä Valajärvestä.


title: Nuutajärvi (järvi)

text: Järven itäosaan laskee valumavedet laajalta alueelta kokoava Ihanajoki. Sen päähaaran latvajärviä ovat Kivijärvi Urjalassa sekä Vähäjärvi ja Matkunjärvi Urjalan ja Forssan, aiemmin Koijärven rajalla. Ihanajokeen lähellä sen suuta Urjalan Menosissa yhtyvät lännestä Kaakkosuolta alunsa saava Kallensillanoja ja idästä Särkijärvestä alkunsa saava Särkänoja eli Kokonoja.


title: Nuutajärvi (järvi)

text: Nuutajärven valuma-alueella sijaitsevat Kaakkossuon, Kivijärvien, Pirttilahden, Palkkisuon 1 ja 2 sekä Pesämäen luonnonsuojelualueet.


title: Nuutajärvi (järvi)

text: Nuutajärven oma valuma-alue on lähes kokonaan Urjalan kunnan alueella.


title: Nuutajärvi (järvi)

text: Nuutajärvi, Rutajärvi ja Kortejärvi muodostavat valuma-alueineen yhteensä noin 232 km suuruisen alueen. Vesistön vedet kulkeutuvat valtakunnalliseen lintuvesien suojeluohjelmaan ja Natura 2000-verkostoon kuuluvasta Kortejärvestä Honkolanjokea myöten Tarpianjokeen, josta edelleen Vanajaveden-Pyhäjärven reitin kautta Kokemäenjoen vesistöön.


title: Nuutajärvi (järvi)

text: Rutajärveen laskee vielä idästä Kokonjärven, Lahmajärven ja Hirsjärven muodostama järviketju.


title: Nuutajärvi (järvi)

text: Nuutajärven rannoilla on vielä merkittäviä rakentamattomia rantakaava-alueita, ja vapaa-ajan asutusta on toistaiseksi melko vähän.. Järven etelärannalla on muinaislinnaksi nimetty Nuutajärven linnavuori.


title: Humppilan lasitehdas

text: Humppilan lasitehdas on 1952 perustettu suomalainen lasitehdas Humppilassa. Sen perustivat Nuutajärven lasitehtaan palveluksessa olleet Helanderin veljekset, Olavi, Martti ja Jonni. Tuolloin se toimi vanhassa navetassa. Laivanvarustaja Rolf Alander osti yhtiön 1970 pakkohuutokaupasta. Hän rakennutti uuden tehdasrakennuksen, jossa toiminta alkoi 1971. Wärtsilä osti tehtaan 1986, ja sen omistuksen aikana osasta tuotanto- ja varastotiloista tehtiin ostoskeskusmainen erikoisliikkeitä sisältävä kauppakäytävä. Tehtaan omistaa nykyisin Fiskars Oyj:n tytäryhtiö Iittala Group Oyj.


title: Humppilan lasitehdas

text: Vuodesta 2008 varsinaisen lasinpuhallusliiketoiminnan on omisti yritys nimeltä Bianco Blu. He valmistivat tuotteitaan lasitehtaalla ja myivät niitä siellä olevassa liikkeessään. Pääosin he myös suunnittelevat tuotteensa itse. Lasinpuhallusta voi seurata tai kokeilla lasin puhaltamista itse. Bianco Blu lopetti toimintansa Humppilan lasitehtaassa vuoden 2016 lopussa.


title: Utran lasitehdas

text: Utran lasitehdas toimi vuosina 1874–1906 Utrassa, joka on nykyään Joensuun kaupunginosa Pielisjoen varrella. Lasitehtaan perusti liikemies Antti Juhana Mustonen, ja hän poltti tehtallaan omistamiensa sahojen jätepuuta.


title: Utran lasitehdas

text:
Tehdas oli aluksi pullolasin valmistaja ja sen vientituotteet oli tarkoitettu Venäjälle. Se sai raaka-ainekseen tarvitsemansa hiekan Mustosen kauppa-alusten pohjalastina Hollannista ja Belgiasta, josta tulivat myös lasinpuhaltajat.
Vuodesta 1882 lasitehtaan ja sahojen omistaja tuli englantilainen Egerton Hubbard & Co -niminen yhtiö. 1880-luvun lopussa vuosituotanto oli noin 1,9 miljoona pulloa ja työntekijöitä noin 80. Utran lasitehdas ei pysynyt kovassa kilpailussa mukana ja pullojen valmistus lopetettiin kokonaan vuonna 1889.


title: Utran lasitehdas

text: Vuonna 1893 tehtaan vuokrasi saksalaissyntyinen Henrik Veltheim, joka ryhtyi valmistamaan ikkunalasia. Tässä vaiheessa lasimestarit ja lasinpuhaltajat olivat ruotsalaisia. Lasi valmistettiin aluksi Pataluodon hiekasta ja lasin värisävy oli hieman sinertävä. Belgiasta tuodun hiekan myötä lasin laatu oli moitteetonta. Ikkunalasin tuotanto käsitti noin 3 000 laatikkoa vuodessa. Vuoden 1894 paloi ikkunalasimakasiini Rantakylän Savikylässä perustuksiaan myöten ja Veltheim luopui sen jälkeen yritystoiminnastaan.


title: Utran lasitehdas

text: Vuonna 1896 tehtaan vuokrasi "Rokkala Glasindustri Aktiebolaget", ja se uudistettiin ja laajennettiin huomattavasti. Yhtiö saikin tuotannon kannattavaksi.


title: Utran lasitehdas

text: Utran lasitehdas tuhoutui täydellisesti tulipalossa 16. kesäkuuta 1906. Tehdasta ei kannattanut enää rakentaa uudelleen, vaikka voimassa ollut vuokrasopimus sitä edellyttikin.


title: Utran lasitehdas

text: Lasitehtaan lasijäämiä paljastuu edelleen Utran rannoilta ja talojen pihoilta. Utran katuja on nimetty lasitehtaan mukaan (Lasinpuhaltajantie, Lasimestarinkatu, Upokaskatu, Kristallikuja).


title: Iittala (täsmennyssivu)

text: Iittala voi tarkoittaa seuraavia:


title: OFC:n karsinnat jalkapallon maailmanmestaruuskilpailuihin 2010

text: OFC-maaosaliiton vuoden 2010 jalkapallon MM-kilpailujen karsinnat aloitettiin kesäkuussa 2007 ja karsinnat päättyivät Oseanian mestaruusturnaukseen 2008. OFC:n mestaruusturnaus oli samalla karsintojen toinen kierros.


text: Joukkueista Uusi-Seelanti pääsi suoraan toiselle kierrokselle. Marraskuussa 2009 selvisi, että yksi OFC:n joukkueista suoriutui lopputurnaukseen, kun karsinnan toisen kierroksen voittanut Uusi-Seelanti kukisti viidenneksi sijoittuneen Bahrainin kahden ottelun sarjana pelatussa jatkokarsinnassa.


text: Vuoden 2010 karsinnat olivat ensimmäiset, joihin ei enää osallistunut Australia, joka oli siirtynyt kummankin liiton suostumuksella OFC:stä AFC:hen.


text: Toiselle kierrokselle pääsi ensimmäisen kierroksen neljän parhaan lisäksi suoraan Uusi-Seelanti, jolla oli liiton paras ranking-pistemäärä.


text: Osallistuneista joukkueista Tuvalu ei ollut FIFA:n jäsen, eikä näin ollen olisi voinut selviytyä MM-lopputurnaukseen. Karsinnat kuuluivat osana vuoden 2007 Etelä-Tyynenmeren kisoihin. Tämän takia Tuvalukin pystyi osallistumaan niihin.


text: Lohkojen kaksi parasta selviytyivät välieriin, joiden voittajat etenivät loppuotteluun ja häviäjät pronssiotteluun. Ottelujen kolme parasta selviytyivät karsintojen toiselle kierrokselle. Uusi-Seelanti selviytyi OFC:n parhaiten rankattuna maana suoraan toiselle kierrokselle.


text: Toisen kierroksen voittaja kohtasi jatkokarsinnassa AFC:n karsinnoissa viidenneksi sijoittuneen joukkueen.


text: Uusi-Seelanti selviytyi OFC:n karsintojen voittajana pelaamaan kaksoisottelut AFC:n karsintojen viidettä Bahrainia vastaan pelaamaan OFC:n ja AFC:n kesken jaetusta mm-kisapaikasta.


text: Uusi-Seelanti selviytyi MM-lopputurnaukseen yhteismaalein 1-0.


title: Tarhe

text: Tarhe (1742–1818) oli wyandot-intiaanien päällikkö. Hänen kutsumanimensä oli Crane (). Tarhe taisteli Amerikan itsenäisyyssodassa brittien puolella. Myöhemmin hän vaihtoi puolta siirtyen tukemaan 1700-luvun lopulla Yhdysvaltoja.


title: Tarhe

text: Lähellä Detroitia syntynyt Tarhe peri äitinsä mukaan wyandotien porcupine () klaanin jäsenyyden. Pojan varhaisista vaiheista ei ole juurikaan tietoa, mutta luultavaa on, että hän joutui varttumaan monien taisteluiden keskellä Englannin siirtokuntien ja Ohion intiaanien välisten erimielisyyksien leimahdellessa liekkeihin. Vuosina 1756-1763 Ranskan ja Englannin välillä käyty seitsenvuotinen sota työllisti Ohion laakson ja sen ympäristön kaikki heimot wyandotit mukaan lukien ja varmaankin nuori Tarhe sai runsaasti esimakua sotimisesta. Sodan päättyessä brittien voittoon joutuivat kaikki Uudelle-Ranskalle aiemmin kuuluneet linnakkeet englantilaisten haltuun.


title: Tarhe

text: Ranskalaismieliset heimot, wyandotit heidän joukossaan, pyrkivät valtaamaan linnakkeet takaisin briteiltä. Vuonna 1763 alkanut Pontiacin kapina oli briteille tuhoisa tapahtuma, kun tuhannet intiaanit piirittivät linnakkeet ja tunkeutuivat niihin puolustuksesta huolimatta. Vaikka kapinalliset epäonnistuivat pyrkimyksissään vallata kaikki linnakkeet aiheuttivat he yli tuhannen miehen vajauksen englantilaisille. Tarhe osallistui wyandotien mukana taisteluihin, joissa hänestä on käytetty nimeä Takee.


title: Tarhe

text: Seuraava varma havainto Tarhesta on Lordi Dunmoren sodasta, jossa Ohiolaakson wyandotit, shawneet, delawaret ja mingot nousivat vastustamaan vuonna 1774 Ison-Britannian siirtomaa-armeijaa. Shawnee-päällikkö Cornstalk johti sotaa, Tarhen palvellessa johtavana soturina wyandot-päällikkö Chiyaween alaisuudessa. Samoin muutamaa vuotta myöhemmin alkaneessa Yhdysvaltain vapaussodassa wyandotit liittolaisineen kävivät sotaa brittisiirtokuntia vastaan huonolla menestyksellä.


title: Tarhe

text: Vuonna 1788 Tarhe nousi wyandotien johtavan päällikön Danquadin eli Half-Kingin paikalle. Valinta poikkesi aiemmista, sillä Tarhe edusti piikkisian klaania, kun taas kaikki päälliköt tätä ennen oli perinteisesti valittu karhujen, kauriiden tai kilpikonnien klaaneista. Tarhella oli kuitenkin monia näyttöjä urheudestaan ja mikä tärkeintä: hänellä oli kyky saada wyandotit ajattelemaan yksimielisesti ja luottamaan itseensä. Hän nautti naapuriheimojen kunnioitusta ja niin ranskalaiset, englantilaiset kuin amerikkalaisetkin arvostivat häntä. Tarhe sai ranskalaisilta lempinimen Le Grue tai Monsieur Grue, jonka amerikkalaiset muunsivat Craneksi. Nimi viittasi hänen pitkään ja hoikkaan ruumiinrakenteeseensa.


title: Tarhe

text: Yhdysvaltain uudet järjestyssäännöt luoteisessa territoriossa olivat monilta osin huomioineet intiaanit, mutta maannälän sokaisemat uudisasukkaat eivät noudattaneet niitä. Rajaseudun valkoiset asukkaat määrättiin kohtelemaan intiaaneja oikeudenmukaisesti ja tasavertaisesti ja heitä varoitettiin asettumasta asumaan näiden alueille. Ohioon, Virginiaan kuin Kentuckyyn muuttaneet siirtolaiset eivät halunneet kuunnella tällaisia julkilausumia. Järjestyssääntöjä rikottiin ja uudisasukkaiden vahva rintama työntyi yhä tiiviimpänä intiaanien maille. Alueen alkuperäisten asukkaiden puolustaessa maitaan syntyi rajaseuduilla yhä uusia yhteenottoja veren virratessa Ohiolaaksossa entistä sakeampana. Luoteisterritorion kuvernööri Arthur St. Clair esittikin ajatuksen työntää intiaanit väkipakolla Mississippi-joen länsipuolelle. Presidentti George Washington myöntyi tähän, ja valtuutti St. Clairin kokoamaan taakseen miehistön ajamaan intiaanit pois. Vuonna 1790 Yhdysvaltain sotajoukot johtoonsa ottanut prikaatinkenraali Josiah Harman epäonnistui tehtävässään täysin. Hän johdatti miehistönsä miamien päällikön Little Turtlen ja shawneejohtajan Blue Jackettin järjestämään ansaan, jossa lähes 200 amerikkalaista sai surmansa.


title: Tarhe

text: Tapaus sai presidentti Washingtonin raivoihinsa ja hän päätti lähettää kurinpitoretkikunnan antamaan tuntuvan läksytyksen luoteisterritorion intiaaneille. Kuvernööri St. Clair sai kunnian johtaa rajaseudun vapaaehtoisista ja sotilaista koottua jalkaväkeä. Vuonna 1791 marssi lähes 2000 aseistettua miestä, joukossa myös muutama nainen, St. Clairin komennossa kohti huonomaineista intiaanialuetta. Presidentti toivoi yllätyshyökkäystä vihollisen kimppuun, mutta tämä toivomus jäi toteutumatta, sillä intiaanien tiedustelijat olivat tarkoin selvillä hitaasti etenevän St. Clairin jalkaväkirykmentin liikkeistä. Varhaisena marraskuun aamuna arviolta tuhat intiaania hyökkäsi Yhdysvaltain armeijan nukkuvaan leiriin. St. Clairin miehet eivät ehtineet vastata hurjaan hyökkäykseen. Heidän ruumiitaan löydettiin tapahtumapaikalta noin 600, haavoittuneiden määrän ollessa saman verran.


title: Tarhe

text: Tarhe wyandoteineen oli pysytellyt erossa molemmista sodista. Kuultuaan intiaanien menestyksestä oli hän valmis lähtemään seuraavaan sotaan, mikäli sellainen vielä tulisi.


title: Tarhe

text: Vuonna 1792 Yhdysvaltain päättäjät valitsivat kenraali Arthur "Mad" Waynen jatkamaan St. Clairin työtä kukistaa intiaanit. Wayne sai komentoonsa 3 000 hyvin aseistettua ja hyvin harjoitettua miestä, joiden kanssa hän päätti lopettaa alueen intiaanisodat. Elokuussa 1794 Wayne joukkoineen leiriytyi paikkaan, jota kutsuttiin Fall Timbersiksi. Pitkäveteiseksi asemasodaksi juuttuneeseen tilanteeseen kyllästyneinä puolet Waynen joukot piirittäneistä intiaaneista lähti ruoanhankintamatkalle. Wayne käytti vastustajiensa vähälukuisuutta hyväkseen ja komensi armeijansa hyökkäykseen. Intiaanit pakenivat käsittäessään oman miesvahvuutensa vähäisyyden ja pyrkivät englantilaisten asuttamaan Fort Miamiin turvaan. Nämä eivät avanneet pakolaisille portteja peläten joutuvansa kenraali Waynen armeijan kanssa tulitaisteluun.


title: Tarhe

text: Tarhe wyandoteineen jäi kiinni läheisen Maumee-joen varrella. Monet hänen sotureistaan kuolivat ja hän itse haavoittui oikeaan kyynärpäähän selviten kuitenkin hengissä, toisin kuin 13 muuta sotaan osallistunutta intiaanijohtajaa. Kenraali Wayne joukkoineen takaa-ajoi pakenevia intiaaneja ja poltti heidän kylänsä ja peltonsa osoittaakseen, että Yhdysvallat ei koskaan jättänyt velkojaan maksamatta. Fallen Timbersin taistelujen jälkeen suurin osa alueen intiaaneista ymmärsi asemansa vaikeuden. Englantilaiset eivät olleet kyenneet suojelemaan heitä Yhdysvalloilta.


title: Tarhe

text: Vuonna 1795 tehdyssä Greenvillen rauhansopimuksessa Yhdysvaltain ja luoteisterritorion intiaanien välillä oli Tarhella merkittävä osuus. Vaikutusvaltansa avulla hän pystyi wyandotien lisäksi taivuttamaan suurimman osan alueen heimoista noudattamaan sopimuksessa määrättyjä rauhanehtoja. Näihin heimoihin sisältyivät shawneet, ojibwat, delawaret, kickapoot, ottawat ja monet muut.


title: Tarhe

text: Tulkkina neuvotteluissa toimineen poliitikko Isaac Zanen yhdyssiteet niin Tarheen kuin wyandoteihin olivat saaneet alkunsa yli 30 vuotta aiemmin. Wyandotit olivat siepanneet pojan vuonna 1762 mukaansa Virginiasta kotinsa läheltä tämän ollessa vasta 9-vuotias. Isaac oli kasvatettu wyandotiksi Tarhen perheessä ja häntä oli kohdeltu perheenjäsenenä. 1770-luvun aikana Isaac oli päästetty vapauteen ja hän oli palannut Virginiaan luomaan poliittisen uran. Myöhemmin hän oli palannut useampaan otteeseen wyandotien pariin, koska tunsi olevansa puoliksi intiaani. Wyandotien kielen taitajana Isaac pystyi kääntämään englanninkieleksi Tarhen pitkät puheet Greenvillen neuvotteluissa. Nämä puheet tekivät syvän vaikutukseen kaikkiin kuulijoihin.


title: Tarhe

text: Tarhe kykeni vaikutusvallallaan pitämään yli 15 vuoden ajan rauhansopimukseen osallistuneet heimot erossa sodista. Sodanlietsonta Yhdysvaltoja vastaan lisääntyi Tecumsehin noustessa shawneiden johtajaksi. Vanha Tarhe oli voimaton estämään sitä, että Tecumsehin ja hänen veljensä järjestämiin puhujatilaisuuksiin tuli kauempaa ja kauempaa yhä uusia kuulijoita. Englannin noustessa Yhdysvaltoja vastaan 1812 alkaneessa sodassa liittyivät Tecumsehin joukot brittien puolelle.


title: Tarhe

text: Tarhe antoi tukensa amerikkalaisille osallistuen yli 70-vuotiaana tapahtumiin sotanäyttämöllä Kanadassa Thames-joen taistelussa. Tämä sota jakoi wyandotit kahtia, sillä osa heistä tuki Englantia päälliköidensä Roundheadin ja Walk-in-the-Waterin johdolla. Tecumsehin joukot suorittivat joitakin tehokkaita iskuja, mutta vuonna 1813 intiaanien vastarinta murtui Tecumsehin kaatuessa Thamesin taistelussa. Myös englantilaiset vetäytyivät sodasta.


title: Tarhe

text: Tarhen kuollessa Ohiossa Sanduskyssä vuonna 1818 olivat hänen hautajaisensa suurimmat mitä intiaanipäälliköille oli siihen asti järjestetty. Vieraita saapui kaukaisiltakin seuduilta kunnioittamaan Tarhen poismenoa. Paikalle ilmestyi muun muassa New Yorkista asti matkannut senecain päällikkö Red Jacket. Merkillepantavaa oli, että hautajaisväki tuli ilman kasvomaalauksiaan ja korujaan suuren surun kuvastuessa heidän vakavilta kasvoiltaan.


title: Tarhe

text: Haudan paikka jäi tuntemattomaksi.


title: Tarhe

text: Tarhella on mainittu olleen kaksi vaimoa, joista molemmista tiedetään hyvin vähän. Yleisesti on uskottu ensimmäisen vaimon olleen ranskalaista Duranten sukua, mutta toisena vaihtoehtona on pidetty sellaista mahdollisuutta, että tyttö oli lapsena otettu vangiksi. Hänet oli kasvatettu wyandotiksi ja naitettu Tarhelle. Hänestä on vain muutama maininta, joten hän saattoi kuolla nuorena. Hän jätti kuitenkin Tarhelle tyttären, Myeerahin. Myeerah avioitui "kasvatusveljensä" Isaac Zanen kanssa vuonna 1770 ja he saivat kaikkiaan 9 lasta. Myeraahista käytettiin myös nimitystä "Walk in the water".


title: Tarhe

text: Tarhen toisen vaimon nimi oli Sally Sharpe. Hän sai Tarhen kanssa vammaisen pojan, joka kuoli 25-vuotiaana. Sallyn menneisyyttä ympäröi salaperäisyys, mutta joidenkin lähdetietojen mukaan hän oli Tarhen edellisen vaimon tavoin joutunut intiaanien vangiksi lapsena, mutta missä ja milloin tämä oli tapahtunut, siitä oltiin eri mieltä. Joka tapauksessa Sally oli hyvin nuori naituaan Tarhen ja avioitui vielä kahdesti ensimmäisen miehensä kuoltua.


title: K. Albin Johansson

text: Karl Albin Johansson (26. maaliskuuta 1883 Kirkkonummi – 8. maaliskuuta 1963 Helsinki) oli suomalainen professori ja laivanrakennusinsinööri, joka tunnetaan erityisesti suunnittelemistaan jäänmurtajista. Hän kirjoitti ylioppilaaksi ruotsalaisesta normaalilyseosta 1902, erosi Teknillisestä korkeakoulusta 1904 asevelvollisuuden vuoksi ja valmistui 1907 laivanrakennusinsinööriksi Chalmersin teknisestä oppilaitoksesta Göteborgissa.


title: K. Albin Johansson

text: Työuransa Johansson aloitti Yhdysvalloissa Fore River Shipbuilding Companyssä Quincyssä Massachusettsissa 1907. Vuosina 1909–1910 hän oli taistelulaivojen suunnittelijana W:m Cramp's Ship & Engine Building Companyssä Philadelphiassa ja 1911 Hietalahden sulkutelakalla suunnittelijana. W. Crichton & Co:n suunnittelijana ja laivaveistämön johtajana Pietarissa hän palveli 1911–1913 ja Boeckerin laivaveistämön ja konepajan piirustuskonttorin johtajana Tallinnassa 1913–1916. Vuosina 1914–1915 hän oli Englannissa ja Yhdysvalloissa hankkimassa höyryturbiineja torpedoristeilijöihin.


title: K. Albin Johansson

text: Johansson palasi Suomeen ja toimi 1916–1919 Hietalahden sulkutelakka ja konepaja oy:n veistämönjohtajana ja 1919–1925 Helsingissä neuvottelevana laivanrakennusinsinöörinä. Vuodet 1925–1926 hän oli puolustusministeriön meriosaston teknisenä johtajana ja toimiston päällikkönä ottaen osaa merivoimien laivanrakennusohjelman toteuttamiseen. Hietalahden sulkutelakan ja konepajan, josta myöhemmin tuli Wärtsilä-yhtymä oy:n Hietalahden telakka, toimitusjohtajana Johansson toimi 1926–1940 ja oy Troili ab:n teknisenä johtajana 1940–1944. Vuoden 1945 jälkeen hän toimi laivanrakennuksen konsulttina.


title: K. Albin Johansson

text: Sivutöinään Johansson oli 1924–1930 laivanluokitusseura Bureau Veritasin yliasiantuntijana Suomessa. Hän laati myös kauppa- ja teollisuusministeriön toimeksiannosta ehdotuksen suomalaisten kauppa-alusten luokittelemiseksi ja rakentamiseksi. Lisäksi hän oli jäsenenä useassa jäänmurtajakomiteassa. Vuonna 1954 Johansson sai professorin arvonimen ansioistaan jäänmurtajien suunnittelijana. Metsästyksen, koiraurheilun ja haulikkoammunnan ohella hän harrasti purjehdusta. Vuonna 1995 perustettu K. Albin Johansson -säätiö rahoittaa lääketieteellistä tutkimusta, etenkin syöpätutkimusta, ja laivanrakennukseen liittyvää tutkimusta.


title: Turpoaminen

text: Turpoaminen tarkoittaa eloperäisen aineen tilavuuden suurenemista sen imiessä vettä tai muuta nestettä. Jotkin aineet turpoavat nesteessä niin, että lopputuloksena on hyytelömäinen kolloidinen liuos, jos nestettä on riittävästi. Näin turpoavat esimerkiksi arabikumi ja liivate vedessä sekä kautsu bensiinissä. Turpoamisella on tärkeä tehtävä muun muassa siementen itämisessä. Jos aineen tilavuuden kasvu estetään, syntyy suuri turpoamispaine. Sitä on aiemmin käytetty yleisesti hyödyksi kivien lohkomisessa. Kiveen tai kallioon tehtyihin reikiin lyötiin kuivia puutappeja ja kasteltiin ne vedellä, jolloin paine lohkaisi kiven.


title: Koti, uskonto ja isänmaa

text: Koti, uskonto ja isänmaa on suomalainen konservatiivisia arvoja kuvaava iskulause.


title: Koti, uskonto ja isänmaa

text: Iskulause on suomalainen muunnelma saksankielisistä sanoista ”Kirche, Kinder und Küche” (suom. ”kirkko, lapset ja keittiö”), joilla keisari Wilhelm II:n puoliso Augusta Viktoria aikanaan kuvaili saksalaisten naisten keskeisiä arvoja.


title: Koti, uskonto ja isänmaa

text: Sanontaa käytettiin Suomessa erityisesti maailmansotien välisenä aikana.


title: Koti, uskonto ja isänmaa

text: Suomessa ylipäällikkö Mannerheim lopetti ensimmäisen päiväkäskynsä talvisodan alkaessa sanoihin ”me taistelemme kodin, uskonnon ja Isänmaan puolesta”.


title: Koti, uskonto ja isänmaa

text: Suomen kristillisdemokraatit valitsi lauseen ”koti, uskonto, isänmaa” yhdeksi vuoden 2011 eduskuntavaalikampanjansa vaaliteemaksi. Perustuslaillinen oikeistopuolue piti yleisohjelmassaan kotia, uskontoa ja isänmaata ”ideologisina perusarvoina, joille vapaa suomalainen yhteiskunta rakentaa tulevaisuutensa” ja määritti niillä olevan ”ratkaiseva merkitys suomalaisen yhteiskunnan perusteiden vahvistajina”.


title: Albert Oskar Snellman

text: Albert Oskar Snellman (24. kesäkuuta 1844 Oulu – 1. toukokuuta 1894 Kristiinankaupunki) oli suomalainen kauppaneuvos ja valtiopäivämies.


title: Albert Oskar Snellman

text: Snellmanin vanhemmat olivat kauppaneuvos ja Jeanette (Johanna) Enbom. Isänsä kuoltua Albert Oskar Snellman oli J. W. Snellman G:sonin kauppahuoneen toimitusjohtajana 1881–1894. Snellman oli perustamassa 1893 Kemin Puutavara Osakeyhtiötä yhdessä oululaisen Bergbomin kauppahuoneen kanssa.


title: Albert Oskar Snellman

text: A. O. Snellman oli porvarissäädyn edustajana mukana säätyvaltiopäivillä vuosina 1877–1891. Hän kuului Oulun kaupunginvaltuustoon 1874–1894 ja oli myös valtuuston puheenjohtajana. Snellman myötävaikutti siihen että rautatie saatiin rakennettua Ouluun 1886. Hän oli perustamassa vuonna 1893 yhdessä Bergbomin kauppahuoneen kanssa Kemi Oy:tä – nimellä Trävaruaktiebolaget Kemi, jota A. O. Snellman johti vuoden kuolemaansa asti. Vuonna 1907 Oulun kaupunki nimesi Tehdaskadun Albertinkaduksi A. O. Snellmanin kunniaksi.


title: Albert Oskar Snellman

text: A. O. Snellman oli naimisissa vuodesta 1868 sveitsiläissyntyisen Rosina Susanna Bernhardin (1843–1898) kanssa. Tämä oli tullut Ouluun kotiopettajattareksi opettamaan ranskaa ja saksaa. Heillä oli yksi tytär Elin Johanna (1869–1956), joka meni naimisiin vuonna 1891 Oulun 4. tarkk'ampujapataljoonassa luutnanttina aiemmin palvelleen konttoristi Johan Reinhold Weckmanin kanssa.


title: Albert Oskar Snellman

text: Huonosta terveydestä kärsinyt A. O. Snellman kuoli jo 50-vuotiaana. Hänen jälkeensä Snellmanin kauppahuoneen johtoon siirtyi veli Karl August Snellman joka johti sitten kauppahuonetta aina vuoteen 1918 saakka.


title: David Stove

text: David Charles Stove (15. syyskuuta 1927 – 2. kesäkuuta 1994) oli australialainen filosofi, joka oli erikoistunut tieteenfilosofiaan. Stove edusti niin kutsuttua australialaista realismia.


title: David Stove

text: Stove opiskeli filosofiaa Sydneyn yliopistossa, ja sai vaikutteita muun muassa John Andersonilta ja tämän realismista. Hän opetti sekä New South Walesin yliopistossa (vuodesta 1952) että Sydneyn yliopistossa (vuodesta 1960). Stove jäi eläkkeelle vuonna 1987. Hän teki itsemurhan 66-vuotiaana kärsittyään ruokatorven syövästä.


title: David Stove

text: Stove arvosteli tieteenfilosofiassaan David Humen lähestymistapaa induktion ongelmaan sekä aikalaistensa Karl Popperin, Thomas Kuhnin, Imre Lakatoksen ja Paul Feyerabendin irrationalismina pitämäänsä ajattelua. Hän esitti positiivisen vastauksen induktion ongelmaan teoksessaan "The Rationality of Induction" (1986).


title: David Stove

text: Stove kritisoi lisäksi platonismin vaikutusta, marxismia, feminismiä ja postmodernismia. Stove oli myös sosiobiologian kriitikko. Kirjassaan "Darwinian Fairytales" hän kuvasi sitä uudeksi uskonnoksi, jossa geenit esittävät jumalten osaa. Stoven kiistellyistä näkemyksistä ovat esimerkkeinä artikkelit ”The Intellectual Capacity of Women” ja ”Racial and Other Antagonisms” (julkaistu teoksissa "Cricket versus Republicanism" ja "Against the Idols of the Age").


title: Perusarvot

text: Perusarvot ovat perustavia kulttuuriulottuvuuksia, jotka yhdistävät ihmisten käsitykset ja näkemykset monissa eri osakysymyksissä jossakin määrin yhtenäisiksi kokonaisuuksiksi. Israelilaisen sosiaalipsykologi Shalom Schwartzin mukaan yhteiskunnan perusarvot antavat viitteitä siitä, miten yhteiskunta pystyy hoitamaan kolme jokaista yhteiskuntaa koettelevaa perusongelmaa:


title: Karl August Snellman

text: Karl August Snellman (31. lokakuuta 1849 Oulu – 31. joulukuuta 1920 Oulu) oli suomalainen Oulussa vaikuttanut kauppaneuvos ja valtiopäivämies.


title: Karl August Snellman

text: Snellmanin vanhemmat olivat kauppaneuvos ja Jeanette (Johanna) Enbom. Hän tuli J. W. Snellman G:sonin kauppahuoneen johtoon veljensä Albertin kuoltua 1894 ja hän johti kauppahuonetta ja Kemi Oy:tä silloiselta nimeltään Trävaruaktiebolaget Kemi aina vuoteen 1918 saakka. Snellmanin johtajakaudella tervan osuus kauppahuoneen liikevaihdosta pieneni nopeasti mutta puutavaran osuus kasvoi. Kauppahuone harjoitti myös merkittävää viljan ja suolan maahantuontia ja myyntiä. 1900-luvun alussa Snellmanin kauppahuone hankki huomattavia metsäalueita Kainuusta estääkseen etelästä tulleiden kilpailijoiden pääsyn Kainuun puutavaramarkkinoille. Tämä strategia ei kuitenkaan täysin onnistunut sillä vuonna 1907 perustetusta Kainuun Puutavara Oy:stä tuli ajan mittaan merkittävä kilpailija Kainuun alueella. Vuonna 1912 oululaiset kauppahuoneet Snellmanin kauppahuone mukaan lukien yhdistivät omistamansa sahat Ab Uleå Oy -nimisen yhtiön alle.


title: Karl August Snellman

text: K. A. Snellman oli naimisissa vuodesta 1875 oululaisen kauppiaantyttären Alma Maria Antmanin (1849–1919) kanssa. Perheessä oli neljä lasta: August Vilhelm (1876–1947), Signe Alma Sofia (1880–1963), Mary Johanna (1882–1972) ja Eiler Albert (1887–1913). Heistä August seurasi isäänsä Kemi Oy:n toimitusjohtajana, mutta vain muutaman vuoden siirtyen yrityksessä myynnin tehtäviin ja loppuvaiheessa Kemi Oy:n hallituksen puheenjohtajaksi 1940-luvulla.


title: Karl August Snellman

text: K. A. Snellman lahjoitti testamentissaan nuorena kuolleen Eiler-poikansa perintöosuuden 5 miljoonaa markkaa Oulun ja Pohjois-Suomen köyhien lasten hyväksi. Lahjoituksen pohjalta perustettiin vuonna 1921 "Stiftelsen Alma och K. A. Snellman-säätiö" joka rakennutti Oulun Nokelaan 1932–1935 Snellmankodin (myöh. "Joulumerkkikoti") nimellä tunnetun lastenparantolan.


title: Sammas (täsmennyssivu)

text: Sammas voi tarkoittaa seuraavia:


title: Pelykosaurit

text: Pelykosaurit on epävirallinen yhteisnimitys muille synapsidien kehityslinjoille kuin terapsideille. Nimitys tulee sanasta ”"Pelycosauria"”, jota käytettiin aikaisemmin tieteellisenä nimenä. Se viittasi muutaman lajin pitkiin selkänikamiin. "Pelycosaurian" nimesi Cope vuonna 1878. ”Pelycosauria” ei kuitenkaan ole luonnollinen eliöiden sukulaisuussuhteisiin perustuva luokitus, vaan parafyleettinen ryhmitys, jolloin kaikkia esimuodon jälkeläisiä ei ole sisällytetty nimitykseen.


title: Pelykosaurit

text: Nykyään eliöiden tieteellisessä luokittelussa suositaankin fylogeneettista systematiikka, joka nimeää vain kladeja. Ne ovat eliöryhmiä joihin kuuluvat kantamuoto ja sen kaikki jälkeläiset. Tämän vuoksi nimitys ”Pelycosauria” onkin nykyisin enimmäkseen hylätty evoluutiohistorian ja siis sukulaisuuten perustuvien luokittelujen tullessa pääasialliseksi käytännöksi. Terapsideihin kuulumattomiin synapsideihin viitataan nykyisin tieteellisessä kirjallisuudessa epävirallisilla nimillä ”pelykosaurit” ja ”"pelykosauri-gradin synapsidit"”, englanniksi ”"pelycosaurs"”. Gradi-sana viittaa ryhmittelyn ei luonnollisuuteen eli parafyleettisyyteen. Jos ”Pelycosauria” määriteltäisiin uudelleen fylogeneettisesti, se olisi sama kuin Synapsida kokonaisuudessaan.


title: Pelykosaurit

text: Synapsidit ilmestyivät hiilikauden lopulla. Useat basaaliset (”primitiiviset”) synapsidiryhmät, joita epävirallisest kutsutaan yhteisellä nimellä ”pelykosaurit”, hallitsivat maaekosysteemejä noin 300–271 milj. vuotta sitten hiilikauden lopulta seuraavan kauden, permikauden keskivaiheen alkuun, jolloin terapsidit korvasivat useimmat niistä. Viimeiset ”pelykosaurit” kuuluivat ryhmiin Caseidae (suku: "Ennatosaurus") ja Varanopidae. Ne hävisivät keskisen permikauden kuluessa. ”Pelykosaurien” fossiileista suurin osa on löydetty Pohjois-Amerikasta ja Euroopasta.


title: Pelykosaurit

text: Varhaiset synapsidit olivat todennäköisesti vaihtolämpöisiä. Niiden aivot olivat pienet ja jalat olivat ruumiin sivuilla kuten muillakin varhaisilla maaselkärankaisilla. "Dimetrodon"- ja "Edaphosaurus"-sukujen lajeilla oli lisäksi selässään purjremainen rakenne, joka muodostui pidentyneiden selkänikamien kannattelemasta kudoksesta. Sitä saatettiin käyttää apuna lämmönsäätelyssä. ”Pelykosaureilla” oli myös luisia vatsasuomuja.


title: Pelykosaurit

text: Kaikki synapsidit, joilta terapsidien ominaisuudet puuttuvat ja joita yhdistävät muille maaselkärankaisille yhteiset primitiiviset ominaisuudet on aikaisemmin luokiteltu lahkoon ”Pelycosauria”. Se oli tuohon aikaan käytössä olleessa luokituksessa toinen synapsidien kahdesta lahkosa. Terapsidit olivat tuolloin toinen lahkoista. Nykyään tämä luokitus on enimmäkseen hylätty tieteellisissä kirjoituksissa keinotekoisena. Englanninkielisissä tieteellisissä kirjoituksissa on käytetty nimitystä ”"pelycosaur"” (”pelykosauri”) epävirallisena nimityksenä viitattaessa terapsideja basaalisempiin (”primitiivisempiin”) synapsidiryhmiin.


title: Pelykosaurit

text: ”Pelykosauri”-nimellä viitattuja ryhmiä:Synapsidien nykyinen sukulaisuussuhteisiin perustuva luokitus:


title: Pelykosaurit

text: Fröbisch, J., Schoch, R.R., Müller, J., Schindler, T., & Schweiss, D. 2011 (Muut paitsi Caseasauria tutkimuksen kladogrammista, Caseasauria tekstiosasta):


title: Jorma Rudanko

text: Jorma Tapio Rudanko (s. 20. elokuuta 1953 Kokemäki) on suomalainen tuomari, joka on nimitetty korkeimman oikeuden jäseneksi eli oikeusneuvokseksi 1. elokuuta 2009 alkaen.


title: Jorma Rudanko

text: Rudanko on valmistunut oikeustieteen kandidaatiksi Helsingin yliopistosta 1978 ja lisensiaatiksi 1988. Varatuomarin arvon hän on saanut 1982.


title: Jorma Rudanko

text: Rudanko on toiminut oikeuskanslerinvirastossa esittelijänä 1978–1979 ja prosessioikeuden assistenttina ja amanuenssina Helsingin yliopistossa 1980–1984. Vaasan hovioikeudessa hän on toiminut esittelijänä 1984–1999, hovioikeudenneuvokseksi hänet nimitettiin 1999.


title: Party Freak

text: Party Freak on suomalaisen poplaulaja Sofia Sidan ensimmäinen single toiselta studioalbumilta "Butterfly. Se julkaistiin 13. toukokuuta 2009.


title: Lauri Lyly

text: Lauri Matias Lyly (s. 20. helmikuuta 1953 Seinäjoki) on Tampereen pormestari ja entinen ammattiyhdistysjohtaja. Hänet valittiin toukokuussa 2009 SAK:n puheenjohtajaksi.


title: Lauri Lyly

text: Vuosina 2004–2009 Lyly oli SAK:n edunvalvontaosaston johtaja ja vaikutti vuosina 1989–2004 Sähköalojen ammattiliitossa. Koulutukseltaan hän on sähköasentaja.


title: Lauri Lyly

text: Lyly opiskeli Vaasan ammattikoulussa ja valmistui sähköasentajaksi vuonna 1971. Seuraavana vuonna hän valmistui koje- ja kojeistoasentajaksi Strömbergin konepajakoulusta. Vuonna 1978 Lyly valmistui Työteknillisestä koulusta työteknikoksi. Lyly on lisäksi suorittanut Markkinointi-instituutin yrityshallintotutkinnon vuonna 1993 ja järjestöasiantuntemuksen PD-opinnot vuonna 2001.


title: Lauri Lyly

text: Vuosina 1972–1974 Lyly työskenteli koestajana Strömbergillä Vaasassa, 1974–1976 sähköasentajana Pohjolan Voimalla Kristiinankaupungissa ja 1976–1989 sähkökunnossapitoasentajana sekä ennakkohuoltotarkastajana Imatran Voimalla Loviisassa. Hän oli seitsemän vuotta Loviisan ydinvoimalan pääluottamusmies.


title: Lauri Lyly

text: Lauri Lyly siirtyi ammattiyhdistysliikkeen palvelukseen vuonna 1989. Vuosina 1989–1997 Lyly työskenteli Sähköalojen ammattiliiton energia- ja tietoliikennealan sopimussihteerinä. Hän oli liiton puheenjohtaja ja SAK:n hallituksen jäsen 1997–2004. Lyly johti SAK:n edunvalvontaosastoa vuosina 2004–2009.


title: Lauri Lyly

text: SAK:n puheenjohtajaksi Lyly valittiin järjestön valtuuston kokouksessa 14. toukokuuta 2009. Valinta varmistui, kun hän voitti vastaehdokkaansa Petri Vanhalan äänin 49–31 SAK:n sosialidemokraattien ryhmäkokouksessa. SDP-enemmistöinen valtuusto antoi tämän jälkeen Lylylle yksimielisen tukensa.


title: Lauri Lyly

text: Lyly näkee Suomen taloudellisen tulevaisuuden jatkuvan vientiteollisuuden merkeissä. Uusia mahdollisuuksia olisi hänen mielestään esimerkiksi sähköautojen viennissä.


title: Lauri Lyly

text: Puoluekannaltaan Lyly on sosialidemokraatti. Vuosina 1977–1988 hänellä oli useita luottamustehtäviä SDP:n paikallis- ja aluejärjestöissä.


title: Lauri Lyly

text: Lyly kuului Loviisan kaupunginvaltuustoon ja -hallitukseen 1984–1988 ja oli ehdolla eduskuntavaaleissa 1987 ja presidentin valitsijamiesvaaleissa 1988.


title: Lauri Lyly

text: Vuoden 2017 kuntavaalien jälkeen Lyly valittiin Tampereen pormestariksi.


title: Lauri Lyly

text: Lyly on ollut Sähköturvallisuuden edistämiskeskuksen hallituksen jäsen ja puheenjohtaja (2002–2003). Hän on ollut vakuutusyhtiöiden Turva ja Varma hallintoneuvostojen jäsen 1998–2005 ja Kalevan hallintoneuvoston puheenjohtaja vuodesta 2011. Eläkevakuutusyhtiö Ilmarisen hallituksessa Lyly oli vuodesta 2010 vuoteen 2017. Hän toimi myös Ilmarisen hallituksen varapuheenjohtajana


title: Lauri Lyly

text: Lyly on huoltovarmuusneuvoston jäsen vuodesta 2000. Hän oli vuosina 2005–2007 Työturvallisuuskeskuksen hallituksen varapuheenjohtaja ja vuosina 2005–2008 Työterveyslaitoksen johtokunnan jäsen.


title: Lauri Lyly

text: Lyly on naimisissa ja hänellä on kolme lasta. Hän harrastaa lukemista, kävelyä ja golfia.


title: Disco Mamazida

text: Disco Mamazida on suomalaisen poplaulaja Sofia Sidan ensimmäinen studioalbumi. Se julkaistiin 10. toukokuuta vuonna 2006. Single "Disco Mamazida" julkaistiin EMI-levy-yhtiön kautta. Albumin nimikkokappale Disco Mamazida nousi Suomen klubilistan ykkössijalle ja sai paljon positiivista palautetta. Suomen klubi-DJ:t palkitsivatkin Sofia Sidan "Vuoden tulokas" -palkinnolla vuonna 2006 hänen ansioistaan "Disco Mamazidan" tiimoilta.


title: Sanna Karlström

text: Sanna Mirella Karlström (s. 12. elokuuta 1975 Kokkola) on suomalainen runoilija ja kirjailija.


title: Sanna Karlström

text: Karlström valmistui ylioppilaaksi 1994. Hän opiskeli kirjoittamista Oriveden Opiston kirjoittajalinjalla 1994–1995. Lisäksi Karlström on opiskellut Jyväskylän ja Helsingin yliopistoissa folkloristiikkaa, estetiikkaa ja taidehistoriaa.


title: Sanna Karlström

text: Vuonna 2003 Karlström sijoittui kolmanneksi J. H. Erkon kirjoituskilpailussa. Hänen esikoisteoksensa "Taivaan mittakaava" ilmestyi vuonna 2004 ja sai Helsingin Sanomain kirjallisuuspalkinnon. Toinen runokokoelma "Päivänvalossa" julkaistiin vuonna 2007.


title: Sanna Karlström

text: Vuonna 2009 ilmestyi Karlströmin kolmas runoteos "Harry Harlow’n rakkauselämät", joka palkittiin Yleisradion Tanssiva karhu -runopalkinnolla sekä Kalevi Jäntin palkinnolla. Teoksessa Karlström käsittelee rakkautta tutkivan tiedemiehen omaa suhdetta rakkauteen. Teoksen päähenkilö on amerikkalainen psykologi Harry Harlow, joka nousi 1950-luvulla maineeseen reesusapinoita koskeneilla tutkimuksillaan. Kuten aiemmissakin teoksissa, Karlström käsittelee aihetta roolin kautta. "Päivänvalossa"-teoksen taustalla oli Uri Gellerin tarina, "Taivaan mittakaavassa" arkkitehti.


title: Sanna Karlström

text: Karlström asuu Helsingissä. Karlströmin avopuoliso vuodesta 2001 on muusikko Janne Lastumäki.


title: Nainen (Paula Koivuniemen albumi)

text: Nainen on Paula Koivuniemen 13. toukokuuta 2009 julkaistu albumi. Albumin julkaisi CD-levynä Edel Records ja tuotti Ilkka Vainio. Ensimmäinen single albumilta oli ”Nainen”, joka julkaistiin maaliskuussa 2009 radioihin. Siitä syntyi välittömästi radiohitti.


title: Nainen (Paula Koivuniemen albumi)

text: Albumin paras listasijoitus oli kuudes. Levy pysyi listalla kaikkiaan seitsemän viikkoa.


title: Todas as ruas do amor

text: Todas as ruas do amor (”"Kaikki rakkauden tiet"”) oli Portugalin edustuskappale vuoden 2009 Eurovision laulukilpailuun Moskovassa Venäjällä. Kappaleen esitti portugalilainen folkyhtye Flor-de-Lis. Kappale on kokonaan portugalinkielinen. Kappaleen ovat säveltäneet Pedro Marques ja Paulo Pereira. Sanoitus on Pedro Marquesin käsialaa.


title: Todas as ruas do amor

text: Kappale valittiin edustamaan Portugalia, kun se voitti 28. helmikuuta 2009 Festival da Canção -kilpailun. Kappale sai täydet pisteet raadeilta sekä oli toinen kansan puhelinäänestyksessä.


title: Todas as ruas do amor

text: Todas as ruas do amor esitettiin tiistaina 12. toukokuuta järjestetyssä Eurovision laulukilpailun ensimmäisessä semifinaalissa kuudentenatoista. Semifinaalissa kappale sijoittui pistein 70 sijalle 8. Näin ollen kappale selviytyi 16. toukokuuta järjestettyyn finaaliin, jossa kappale esitettiin kuudentena. Finaalissa Todas as ruas do amor sai 57 pistettä ja oli 15.


title: Janvier Besala Bokungu

text: Janvier Besala Bokungu (s. 30. tammikuuta 1989 Kinshasa, Zaire) on kinshasankongolainen jalkapalloilija, pelipaikaltaan laitapuolustaja. Hän edustaa Kinshakongon pääsarjassa TP Mazembea.


title: Tony Royster nuorempi

text: Tony Royster nuorempi (s. 9. lokakuuta 1984 Berliini, Saksa) on amerikkalainen rumpali. Hän aloitti rumpujen soiton 3-vuotiaana. Hän voitti 11-vuotiaana "Guitar Center National Drum-Off" -kilpailun Hollywoodissa vuonna 1995.


title: Nuori kaarti (lehti)

text: Nuori kaarti oli Leningradissa vuosina 1926–1937 ilmestynyt, Leningradin alueen ja Neuvosto-Karjalan suomalaiselle, inkeriläiselle ja karjalaiselle nuorisolle tarkoitettu suomenkielinen sanomalehti. Se oli Komsomolin Leningradin ja Karjalan aluekomiteoiden äänenkannattaja. Lehden julkaisijana toimi Kustannusliike Kirja ja vuodesta 1936 Leningradin toimeenpaneva komitea ja neuvosto.


title: Nuori kaarti (lehti)

text: Lehti perustettiin lokakuussa 1926. Aluksi se ilmestyi kerran, vuodesta 1930 kaksi ja vuodesta 1934 kolme kertaa viikossa. Vuonna 1932 lehden painosmäärä oli 3 000 kappaletta. Vastaavia toimittajia olivat Väinö Aalto (1926–1927), Nikolai Jaakkola (1930), H. Juntunen (1930–1931), Hanna Kangasniemi (1932), Matti Mäyrä (1932–1933) ja Matti Jaakkola (1934–1937). Toimitussihteerinä työskenteli vuodesta 1935 lähtien Veikko Airola.


title: Nuori kaarti (lehti)

text: Lehti lakkautettiin 1930-luvun lopun suomalaisvainojen seurauksena. Komsomolin Leningradin aluekomitea teki päätöksen Nuoren kaartin ja lastenlehti Kipinän lakkauttamisesta 9. elokuuta 1937. Lehden viimeinen numero ilmestyi 14. elokuuta.


title: Nainen (kappale)

text: Nainen on Paula Koivuniemen "Nainen"-albumin kappale. Se kuultiin ensimmäisen kerran maaliskuussa 2009 ja nousi suoraan viiden viikon soiton jälkeen radiohitiksi.


title: Hämeenlinnan Taitoluistelijat

text: Hämeenlinnan Taitoluistelijat ry (HTL) on vuonna 1983 perustettu taitoluisteluseura, joka aikanaan erkaantui Hämeenlinnan Tiikereiden luistelujaostosta. HTL kuuluu Suomen Taitoluisteluliittoon (STLL) ja seuran asioita paikallisella tasolla hoitaa vapaaehtoisista koottu johtokunta. Seuran visiona on tuottaa seudun lapsille ja nuorille heidän tarpeidensa mukaista, ammatillisesti ohjattua taitoluistelua liiton alaisuudessa.


title: Hämeenlinnan Taitoluistelijat

text: Tällä hetkellä seurassa luistelee noin 160 innokasta 3-17-vuotiasta luistelijaa niin harraste - kuin kilpailupuolella.


title: Hämeenlinnan Taitoluistelijat

text: Seura järjestää omia kilpailuja ja luistelijat osallistuvat myös aktiivisesti ja menestyksellisesti muiden seurojen järjestämiin kilpailuihin. Viime vuosina seura on järjestänyt myös taitoluistelun kesäleirejä. Seuran kauden huipentumia ovat joulu- ja kevätnäytökset, joissa kaikki luistelijamme pääsevät jäälle näyttämään taitojaan ja esiintymään eri rooleissa.


title: M100 (juna)

text: M100 on sähkömoottorijuna, joka on käytössä Helsingin metrossa. Junasarjaa valmistettiin yhteensä 42 yksikköä eli vaunuparia vuosina 1977–1984. Alumiinirakenteisten vaunujen valmistaja oli Valmetin lentokonetehdas Tampereella, sähköiset komponentit puolestaan toimitti Strömberg. M100 oli maailman ensimmäinen metrokäyttöön kehitetty sähkömoottorijuna, jossa oli taajuusmuuttajalla ohjatut oikosulkumoottorit. Junan kaikki akselit ovat vetäviä ja jokaiselle akselille on oma moottorinsa. Junan jarrujärjestelminä ovat ajomoottoreilla toimiva sähköjarru, itsetoiminen EP-paineilmajarru sekä kiskojarru. Taajuusmuuttajat antavat junalle sille ominaisen ”vonkuvan” äänen kiihdytettäessä sekä sähköjarrulla jarrutettaessa. Keveyden ja nopean kiihtyvyyden saavuttamiseksi vaunujen korirakenne on kokonaan alumiinia. Myös telit olivat alun perin alumiinia, mutta ne jouduttiin murtumien vuoksi vaihtamaan takuutyönä teräksisiin.


title: M100 (juna)

text: Verrattuna Valmetin hieman aiemmin VR:lle suunnittelemiin Sm1- ja Sm2-sähkömoottorijuniin olennaiset tekniset erot ovat M100-junien tasavirtainen virransyöttö sivuvirroituksella ja vaihtovirtamoottorit. Koska M100-junilla ei liikennöidä valtion rataverkolla vaan Helsingin kaupungin liikennelaitoksen omalla radalla, junia kutsutaan metrojuniksi eli arkikielessä ”metroiksi”.


title: M100 (juna)

text: Sarjan kolme ensimmäistä yksikköä (101–106) ovat sarjan prototyyppejä ja ne valmistuivat jo vuonna 1977. Niissä on pieniä teknisiä eroavaisuuksia myöhemmin valmistuneisiin verrattuna, esimerkiksi niiden ovikoneisto on paineilmatoiminen, kun se uudemmissa yksiköissä on sähkötoiminen.


title: M100 (juna)

text: Kunkin junayksikön vaunuilla on oma numeronsa. Siten vaunuparin numero on aina kaksiosainen, esimerkiksi 101–102.


title: M100 (juna)

text: Junayksiköitä voidaan kytkeä toisiinsa enintään 6 kpl, mutta länsimetron tultua käyttöön Helsingin metron asemalaiturien pituus riittää enintään 2 vaunuparin mittaisille junille. 3–6 yksikköä käsittäviä yhdistelmiä ei siksi tavata matkustajaliikenteessä, mutta niitä esiintyy siirtoajossa ja vaihtotyössä.


title: M100 (juna)

text: Junasarjaa peruskorjattiin 2000-luvulla Talgo Oy:llä Kajaanin Otanmäellä. Tässä yhteydessä ovikoneistoa, matkustajainformaatiojärjestelmää, kuulutuslaitteita ja ohjaamon varustelua on uudistettu. Peruskorjatut junayksiköt eivät ole yhteensopivia peruskorjaamattomien kanssa, eli niitä ei voida kytkeä samaan junaan. Viimeinen M100-sarjan junayksikkö peruskorjattiin kesällä 2009. Sarjan prototyyppijunia (101–106) ei tulla peruskorjaamaan, mutta HKL-Metroliikenne teki niihin itse pienen kunnostuksen kesällä 2009.


title: M100 (juna)

text: Junien näytöt olivat alkuun valkoisia, mutta ne vaihdettiin keltaisiin vuonna 1998, kun Vuosaaren haara otettiin käyttöön. Peruskorjauksen myötä junat saivat uudet sähköiset määränpäänäytöt, aikaisemmin ennen peruskorjausta länsipäässä oli tekstit "Kamppi" ja "Ruoholahti" sekä itäpäässä "Mellunmäki" ja "Vuosaari" (lisäksi aiemmin vuosina 1982–1998 "Itäkeskus" ja vuosina 1986–1989 "Kontula"). Ohjaamon ja matkustamon välillä oli myös aiemmin ikkuna, joka tosin peitettiin myöhemmin levyllä. Levy on maalattu valkoiseksi peruskorjatuissa M100-junissa. Prototyyppivaunuissa ohjaamon ja matkustamon välisten ikkunoiden reunat ovat näkyvillä.


title: Työläis- ja talonpoikaisnainen

text: Työläis- ja talonpoikaisnainen, myöhemmin Neuvostonainen oli Leningradissa vuosina 1925–1937 ilmestynyt, Leningradin alueen ja Neuvosto-Karjalan suomalaisille, inkeriläisille ja karjalaisille naisille tarkoitettu suomenkielinen aikakauslehti. Se oli NKP(b):n Leningradin ja Karjalan aluekomiteoiden naisjärjestöjen äänenkannattaja. Lehden julkaisijana toimi Kustannusliike Kirja.


title: Työläis- ja talonpoikaisnainen

text: Vuonna 1925 lehdestä ilmestyi vain näytenumero, vuonna 1926 kolme ja vuonna 1927 kahdeksan numeroa. Vuodesta 1928 lähtien se ilmestyi kerran kuukaudessa. Vuonna 1932 nimi vaihdettiin Neuvostonaiseksi. Vuosina 1932 ja 1933 lehti ilmestyi kaksi kertaa kuukaudessa ja vuodesta 1934 jälleen kuukausittain.


title: Työläis- ja talonpoikaisnainen

text: Vastaavana toimittajana oli lehden koko ilmestymisen ajan Lyyli Latukka, joka hoiti tehtävää sivutoimenaan. Päätoimisesti hän työskenteli Lännen vähemmistökansallisuuksien yliopiston leninismin opettajana ja sen suomalaisen kabinetin johtajana. Muita toimittajia olivat Tyyne Razimovitš ja Eeva Korhonen. Toimitusneuvostoon kuuluivat Saima Hellman suomalaisesta valistustalosta, Eini Grahn suomalaisesta opettajateknikumista, Aune Dahl suomalaisesta keskikoulusta sekä Karjalan edustajana Maija Gylling.


title: Työläis- ja talonpoikaisnainen

text: Työläis- ja talonpoikaisnainen oli Neuvostoliiton suosituimpia suomenkielisiä aikakauslehtiä. Sen painos oli yleensä 4 000–6 000 kappaletta ja parhaimmillaan jopa 10 000. 16–24-sivuisessa, suhteellisen hyvin painetussa ja runsaasti kuvitetussa lehdessä kerrottiin ajankohtaisista kysymyksistä, suomalaisten ja karjalaisten naisaktivistien toiminnasta sekä annettiin neuvoja kodinhoidosta ja lasten kasvatuksesta. Lehti sisälsi myös kaunokirjallista ja lapsille tarkoitettua aineistoa. Sillä oli laaja avustajaverkosto Inkerissä ja Karjalassa. Lehden muututtua Neuvostonaiseksi sen sisältö köyhtyi, avustajat vähenivät ja levikki pieneni.


title: Työläis- ja talonpoikaisnainen

text: Lehti lakkautettiin 1930-luvun lopun suomalaisvainojen seurauksena. Vapaudessa 2. lokakuuta 1937 julkaistussa artikkelissa sitä syytettiin huonosta taistelusta nationalismia vastaan ja kansainvälisyyskasvatuksen puuttumisesta. Todisteina esitettiin mm. se, että lehti oli ryhtynyt käyttämään kansainvälisiä sanoja kuten "sovetti", "kolhoosi" ja "sovhoosi" vasta edellisen vuoden aikana ja ilmestyi yhä nimellä Neuvostonainen, vaikka "neuvosto" oli yleisessä käytössä korvattu sanalla "sovetti". Lehden toimintaa arvosteltiin myös Leningradskaja pravdassa. Neuvostonaisen viimeinen numero ilmestyi syyskuussa 1937. Sen lakkauttaminen vahvistettiin NKP(b):n Leningradin aluekomitean byroon joulukuussa 1937 tekemällä päätöksellä.


title: Työläis- ja talonpoikaisnainen

text: Lehden työntekijöistä Eeva Korhonen pidätettiin 15. lokakuuta, tuomittiin vakoilijana kuolemaan ja ammuttiin 7. joulukuuta 1937 Leningradissa. Lyyli Latukka ammuttiin huhtikuussa 1938.


title: Työläis- ja talonpoikaisnainen

text: Vuosina 1988–1991 Neuvostonainen-nimellä ilmestyi neuvostoliittolaisen, ulkomaisille lukijoille tarkoitetun Sovetskaja ženštšina -lehden suomenkielinen versio.


title: Hanna Gronkiewicz-Waltz

text: Hanna Gronkiewicz-Waltz (s. 4. marraskuuta 1952) on puolalainen Kansalaisfoorumi-puolueen (Platforma Obywatelska, PO) poliitikko. Hän on toiminut Varsovan pormestarina () vuodesta 2006. Hän oli Puolan parlamentin eli sejmin jäsenenä vuosina 2005–2006. Vuosina 1992–2001 hän toimi kansallispankin johdossa ja vuosina 2001–2004 Euroopan jälleenrakennus- ja kehityspankin varapuheenjohtajana.


title: Hanna Gronkiewicz-Waltz

text: Kyselytutkimuksen mukaan 46 prosenttia puolalaisista pitää Gronkiewicz-Waltzia Puolan merkittävimpänä naispoliitikkona. Gronkiewicz-Waltz oli presidenttiehdokkaana vuonna 1995 saaden 2,76 prosenttia äänistä.


title: Alex Meraz

text: Alex Meraz (alk. Alejandro Meraz, s. 10. tammikuuta 1985, Mesa, Arizona) on yhdysvaltalainen näyttelijä.


title: Alex Meraz

text: Meraz on näyttelijä, tanssija ja itsepuolustuslajien harrastaja. Meraz tunnetaan parhaiten roolistaan Paul-ihmissutena vuoden 2009 elokuvassa "Twilight – Uusikuu". Hän jatkaa roolissa elokuvan vuoden 2010 jatko-osassa "Twilight – Epäilys". Hän on esiintynyt myös elokuvassa "The New World" vuonna 2005.


title: Alex Meraz

text: Syntyperältään alkuperäisamerikkalainen Meraz kasvoi Mesassa, Arizonassa viisilapsisessa perheessä. Hän aloitti jo nuorena itsepuolustuslajien ja tanssin harrastamisen. Myöhemmin hän kävi New School of Arts -koulua Tempessä, Arizonassa ja harrastaa maalausta ja kuvitusta.


title: Alex Meraz

text: Meraz on naimisissa vietnamilais-yhdysvaltalaisen Kimin kanssa, ja heillä on lapsi Somak. Hän kuuluu Myöhempien Aikojen Pyhien Jeesuksen Kristuksen kirkkoon.


title: Mogens Camre

text: Mogens Niels Juel Camre (29. maaliskuuta 1936 Randers – 5. joulukuuta 2016) oli tanskalainen poliitikko, joka toimi Euroopan parlamentin jäsenenä vuosina 1999–2009 edustaen Tanskan kansanpuoluetta. Camre istui myös kansankäräjillä vuosina 1968–1987, jolloin hän oli Sosiaalidemokraattien edustajana.


title: Mogens Camre

text: Camre joutui vuonna 2009 useiden erimaalaisten poliitikkojen kritiikin kohteeksi väitettyään ranskalaisen radiokanavan haastattelussa, että itäeurooppalaiset ovat Pohjois-Euroopan asukkaita tyhmempiä. Tanskan kansanpuolueen puheenjohtajana toiminut Pia Kjærsgaard kuitenkin tuki Camren näkemystä.


title: Mineraaliöljy

text: Mineraaliöljy on raakaöljystä tislaamalla jalostettua öljyä, eli siinä ei ole keinotekoisesti tuotettuja ainesosia. Mineraaliöljyjä käytetään laaja-alaisesti erilaisissa koneissa ja laitteissa. Yleisiä käyttökohteita ovat esimerkiksi vaihteistoöljy, moottorisahan teräketjuöljy, iskunvaimenninöljy, hydrauliikkaöljy, kompressoriöljy ja muuntajaöljy. Moottoriöljyn perusöljy voi olla mineraaliöljyä, mihin on lisätty käyttötarkoituksen mukaan erilaisia lisäaineita. Euroopassa raskaan kaluston moottoriöljyissä mineraaliöljyjen markkinaosuus on 81 % ("2004").


title: Mineraaliöljy

text: Alhaisen jalostusasteensa vuoksi mineraaliöljytuotteet ovat yleensä synteettisiä öljytuotteita edullisempia. Mineraaliöljyn viskositeetti muuttuu voimakkaasti lämpötilan funktiona ja sen vuoksi mineraaliöljyn optimaalinen toiminta-alue on melko kapea. Alhaisessa lämpötilassa mineraaliöljy paksuuntuu nopeasti ja lämpötilan noustessa se ohenee nopeasti. Heikon kylmänkeston vuoksi mineraaliöljy ei sovellu talvikäyttöön - kylmänkestoa on parannettu seostamalla mineraaliöljyä synteettisen öljyn kanssa, jolloin on saatu paremmat kylmäominaisuudet omaavaa osasynteettistä öljyä.


title: Karl Pentzin

text: Karl (Carl) August Pentzin (19. heinäkuuta 1849 Oulu – 16. heinäkuuta 1929 Oulu) oli suomalainen Oulussa vaikuttanut kauppias, sahanomistaja ja lahjoittaja.


title: Karl Pentzin

text: Pentzinin vanhemmat olivat Oulun läänin lääninsihteeri, laamanni Leonard Pentzin ja kauppaneuvos Gustaf Bergbomin tytär Catharina Sofia Bergbom. Hän toimi oululaisen Bergbomin kauppahuoneen G. & C. Bergbom Ab:n palveluksessa ja sai perinnön kautta omistukseensa huomattavan osan kauppahuoneen omaisuudesta.


title: Karl Pentzin

text: Pentzin oli Espanjan varakonsulina pari vuotta ja Oulun säästöpankin hallituksen puheenjohtajana 1904–1928. Karl Penzin valittiin Oulun kaupunginvaltuuston vuosiksi 1884-1889.


title: Karl Pentzin

text: Karl Pentzin oli naimisissa vuodesta 1875 Elin Charlotta Hildénin (1854–1945) kanssa. Karl Pentzinin kuoltua hänen vaimonsa teki 1930-luvulla Penzinin tahdon mukaisesti huomattavat lahjoitukset Svenska kulturfondenille sekä Suomen kulttuurirahastolle.


title: Televisioteatteri

text: Televisioteatteri on Yleisradion osasto, joka tuottaa näytelmiä televisioon. Se perustettiin vuonna 1961. Etenkin 1970-luvulla se oli poliittisesti sävyttynyt, ja tuotti yhteiskunnallisia revyitä. Vuosina 1969–1991 TV1:n televisioteatteri tuotti 43 elokuvaa. Eniten niitä syntyi vuonna 1988, jolloin tehtiin 11 lyhyttä fiktiota.


title: Televisioteatteri

text:
Digitaalitelevision aikakaudella Yle Teema -kanava on tuottanut teatteriesityksiä yhteistyössä perinteisten teatterien kanssa.
Antero Takala


title: Richard Boyd

text: Richard Boyd on yhdysvaltalainen filosofi, joka on erikoistunut tieteenfilosofiaan. Hän väitteli filosofian tohtoriksi Massachusetts Institute of Technologystä (MIT) vuonna 1970. Boyd on vaikuttanut suurimman osan urastaan Cornellin yliopistossa, mutta hän on opettanut myös Harvardin ja Michiganin yliopistoissa sekä Kalifornian yliopistossa Berkeleyssä.


title: Richard Boyd

text: Boyd tunnetaan tieteellisen realismin kannattajana. Hänen teoksensa "The Philosophy of Science" on laajalti käytössä tieteenfilosofian opetuksessa. Boyd on osallistunut myös naturalistista metaetiikkaa edustavan niin kutsutun Cornellin realismin muotoiluun.


title: Richard Boyd

text: Boyd teki väitöskirjansa ”A recursion-theoretic characterization of the ramified analytical hierarchy” Hilary Putnamin ohjaamana. Se oli MIT:n ensimmäisiä filosofian alalla.


title: Hockeyettan

text: Hockeyettan on Ruotsin jääkiekon kolmanneksi korkein sarjataso SHL:n ja HockeyAllsvenskanin jälkeen. Vuosina 1975-1999 se oli maan toiseksi korkein sarjataso.


title: Tore Sandvik

text: Tore Sandvik (s. 30. toukokuuta 1972) on norjalainen suunnistaja ja maailmanmestari. Seuratasolla hän edustaa Halden SK:ta. Aikaisemmin hän on edustanut NTHI:ta ja Indre Östfold OK:ta.


title: Tore Sandvik

text: Nuorten MM-kilpailuissa 1990 Sandvik voitti pronssia viestistä ja sijoittui yhdeksänneksi pitkällä matkalla. Hän osallistui samoihin kisoihin myös vuonna 1992, mutta ilman menestystä.


title: Tore Sandvik

text: Invernessin MM-kilpailuissa 1999 Sandvik voitti kultaa viestissä joukkuetovereinaan Bernt Bjørnsgaard, Petter Thoresen ja Bjørnar Valstad. Pikamatkalla hän sijoittui 12. Truskavetsin EM-kilpailuissa 2000 hän sijoittui pikamatkalla pronssille. Suunnistuksen maailmancupin kokonaiskilpailussa vuonna 2000 hän sijoittui toiseksi.


title: Tore Sandvik

text: Tampereen MM-kilpailuissa 2001 Sandvik voitti hopeaa pikamatkalla Pasi Ikosen voittaessa kultaa. Viestissä hän sijoittui Norjan joukkueen kanssa hopealle Suomen jälkeen. Viestissä hänen kanssaan juoksivat Bernt Bjørnsgaard, Carl Henrik Bjørseth ja Bjørnar Valstad. Samana vuonna Akitan World Gameseissa Sandvik voitti henkilökohtaisella matkalla hopeaa ja sekaviestissä kultaa.


title: Tore Sandvik

text: Rapperwil-Jonan MM-kilpailuissa 2003 Sandvik sijoittui seitsemänneksi viestissä ja 11. sprintissä. Hän osallistui vielä vuoden 2005 Aichin MM-kilpailujen sprinttiin, mutta karsiutui finaalista.


title: Tore Sandvik

text: Sandvik on voittanut neljä kertaa Jukolan viestin vuonna 1995 NTHI:n joukkueessa ja vuosina 1998, 2000 ja 2003 Halden SK:n joukkueessa. Tiomilan on voittanut kahdeksan kertaa Halden SK:n joukkueessa vuosina 1998, 1999, 2000, 2002, 2003, 2004, 2006 ja 2007.


title: Another Code: R

text: Another Code: R - A Journey into Lost Memories on jatko-osa pelille . Pelissä ohjataan 16-vuotiasta Ashley-nimistä tyttöä. Peli julkaistiin 26. kesäkuuta 2009 Nintendo Wiille.


title: Serbian jääkiekkoliiga

text: Serbian jääkiekkoliiga on Serbian korkein sarjataso jääkiekossa. Liigassa pelaa viisi joukkuetta.


title: BIK Karlskoga

text: BIK Karlskoga on ruotsalainen jääkiekkoseura Karlskogasta. Joukkue pelaa Ruotsin toiseksi korkeimmalla sarjatasolla HockeyAllsvenskanissa. Joukkue syntyi vuonna 1963 kun IFK Bofors ja Karlskoga IF yhdistyivät ja syntyi seura nimeltä KB 63 ("IF Karlskoga/Bofors"), joka on tunnettu vuodesta 1978 nimellä Bofors IK


title: Charles Seife

text: Charles Seife on yhdysvaltalainen kirjailija, toimittaja ja professori.


title: Charles Seife

text: Seife tunnetaan kirjastaan "Zero: The Biography of a Dangerous Idea" (suom. "Nollan elämäkerta"), mutta hän kirjoittanut tiedeyhteisössä jo pitkään, muun muassa "New Scientist" -lehdessä, "Scientific American" -lehdessä, "The Economist", "Science", "Wired UK" ja "The Sciences" -lehdissä.


title: Charles Seife

text: Seife on PEN-klubin, National Association of Science Writersin ja DCSWAin jäsen.


title: Charles Seife

text: Seife on yksi harvoista, joilla on Erdős-Bacon-numero


title: Stanka Zlateva-Hristova

text: Stanka Zlateva-Hristova (, s. 1. maaliskuuta 1983 Krušare, Slivenin provinssi) on bulgarialainen naispainija, olympiamitalisti, maailman- ja Euroopan mestari.


title: Stanka Zlateva-Hristova

text: Zlateva-Hristova saavutti Pekingin kesäolympialaisissa 2008 hopeaa 72 kilogramman sarjassa. Loppuottelussa hän hävisi kiinalaiselle Wang Jiaolle. Hän sai hopeaa samassa painoluokassa myös Lontoossa 2012 hävittyään loppuottelussa venäläiselle Natalija Vorobjevalle. Ateenassa 2004 hän oli 12:s.


title: Stanka Zlateva-Hristova

text: Zlateva-Hristova on voittanut MM-kultaa viidesti ja EM-kultaa kuudesti. Lisäksi hänellä on MM-pronssi vuodelta 2009 ja kaksi EM-pronssia.


title: Nokian uimahalli

text: Nokian uimahalli sijaitsee Välikadulla, Nokian ydinkeskustassa. Uimahallin lisäksi rakennuksessa toimivat Nokian nuorisotilat. Hallissa järjestetään Nokian Pyryn uimajaoston kilpailuja, vauvauinti ja kuntopiirejä. Hallissa on muun muassa uimahyppytorni, kuntouintiallas, vauvauintiallas, poreallas ja kunto- ja painisali.


title: Nokian uimahalli

text: Uimahallin on suunnitellut arkkitehti Raimo S. O. Valjakka ja se valmistui 1976. Halliin rakennettiin alun perin kuusiratainen 25 metrin kuntouintiallas, jonka syvässä päässä oli 3 ja 5 metrin uimahyppytasot sekä 1 ja 3 metrin ponnahduslaudat. Lisäksi tehtiin opetus- ja kylmävesialtaat sekä ulkoallas, joka kuitenkin jäi vuosiksi pois käytöstä. Rakennukseen varattiin lisäksi tilat painisalille, nuorisotiloille, liikuntatilalle, kuntosalille sekä toimitilat liikunta- ja nuorisotoimistolle. Uimahallirakennuksesta löytyivät alusta asti myös kahvio, tilaussauna ja hierontatilat. Vuonna 2002 valmistuneessa peruskorjauksessa halliin rakennettiin muun muassa terapia-allas.


title: Bernt Balchen

text: Bernt Balchen (23. lokakuuta 1899 Tveit (nyk. Kristiansand), Norja – 17. lokakuuta 1973 Mount Kisko, New York, Yhdysvallat) oli syntyjään norjalainen, myöhemmin amerikannorjalainen lentäjä ja tutkimusmatkailija. Hän otti osaa sekä amiraali Byrdin että Lincoln Ellsworthin etelänaparetkiin. Balchen oli lentäjänä muun muassa kuuluisalla etelänavan ylittäneellä lennolla, joka tehtiin kolmimoottorisella "Floyd Bennett" -koneella. Toisen maailmansodan aikana hän toimi Yhdysvaltain ilmavoimissa, auttaen pohjoiseurooppalaisia liittolaismaita. Sodan jälkeen hänestä tuli vaikutusvaltainen johtaja ilmavoimissa, sekä myös menestyksekäs yrittäjä omissa liiketoimissaan.


title: Bernt Balchen

text:
Balchenin elämässä oli useampia kiinnekohtia Suomeen. Hän ilmoittautui 1918 vapaaehtoiseksi valenimellä "Karl Nilson" valkoisten puolelle Suomen sisällissodassa. Hän osallistui Tampereen valtaukseen ja vielä Karjalan sotatoimiin. Suomen talvisodan alkupäivänä 30. marraskuuta 1939 hän, jo maailmankuuluna lentäjänä, sattui olemaan vieraana Ilmavoimien esikunnassa Helsingissä. Hänen sanotaan aktiivisesti edesauttaneen Yhdysvaltain nopeaa päätöstä myydä Suomelle Brewster-hävittäjäkoneita jo talvisodan aikana.
Myöhemmin, syksyllä 1944, Balchen organisoi Ruotsissa koulutettujen norjalaisten poliisijoukkojen lentokuljetuksen Luulajasta Suomen yli Kirkkoniemeen ja muualle Norjaan. Amerikkalaiset C-47 -kuljetuskoneet lensivät, ylittäen Kemin laskeutumatta, näitä useamman kuukauden ajan.
Hänen sanotaan käyneen Kemissä, henkilökohtaisesti kiittämässä yhteistyöstä helmikuussa 1945.


title: Baldur’s Gate: Dark Alliance II

text: Baldur’s Gate: Dark Alliance II on Interplay Entertainmentin ja Black Isle Studiosin kehittämä toimintaroolipeli, joka on Forgotten Realms -fantasiamaailmaan sijoittuvan "n" jatko-osa. Interplay julkaisi pelin vuonna 2004 PlayStation 2:lle ja Xboxille.


title: Baldur’s Gate: Dark Alliance II

text: "Dark Alliance" -pelit eroavat vain Microsoft Windowsille julkaistusta "Baldur’s Gate" -sarjasta suuresti keskittymällä roolipelielementtien sijaan enemmän hack and slash -tyyliseen taisteluun. Myös roolipeleille tyypillisiä ominaisuuksia, kuten tasokehitys ja hahmojen erikoistaminen, on mukana kokonaisuutta maustamassa.


title: Baldur’s Gate: Dark Alliance II

text: Päähenkilöt törmäävät Baldur’s Gate -kaupunkiin vievällä tiellä karavaaniin, jonka kimppuun on hyökännyt Red Fang -hiisiklaani. Karavaanin ainut eloonjäänyt, soturinainen Keaira, kertoo hiisiklaanin vieneen osan karavaanin matkustajista mukanaan tukikohtanaan pitämiinsä luolastoihin. Sankarit lupaavat Keairalle pelastaa karavaanarit, mukaan lukien karavaanin johtaja Randalla Brasshorn, hiisiklaanin tyrmistä. Kun vangit on vapautettu ja hiisien johtaja Bile-Tooth surmattu, joukko jatkaa matkaa Baldur’s Gaten kaupunkiin.


title: Baldur’s Gate: Dark Alliance II

text: Toimiteltuaan erinäisiä pienempiä tehtäviä, kuten viemärien tyhjennystä hirviöistä ja Red Fangin hävitystä, sankarit törmäävät Jherekiin, joka palkkaa sankarit tärkeää tehtävää varten. Hän haluaa itselleen neljä maagista, Tulen, Veden, Ilman ja Maan elemettejä symboloivaa esinettä, jotka sijaitsevat eri puolellilla Baldur’s Gaten ympäristöä. Jherek tarvitsee näitä esineitä eri elementtien maailmantasolle vievien porttien luomiseen. Kun kaikki maagiset esineet on löydetty, Jherek palkkaa sankarit matkaamaan elementtien maailmantasolle käynnistämään niissä sijaitsevat energialähteet. Näiden aktivointi on välttämätön vaihe Onyx Towerin luomiseen. Onyx Tower on psyykkisiä kykyjä ja oman tahdon omaava maaginen torni, joka pystyy orjuuttamaan kaikki sen ympäristössä elävät olennot. Jherekin aikomuksena on kutsua torni aineelliseen maailmantasoon ja tuhota se sitten lopullisesti. Päähenkilöt matkustavat eri maailmantasoille, ja surmattuaan lähteitä vartioivat viholliset onnistuvat käynnistämään energialähteet.


title: Baldur’s Gate: Dark Alliance II

text: Onyx Tower saadaan luotua, mutta se siirtyy välittömästi vampyyri Mordoc Selenmeren hallintaan. Vastatoimena Jherek, varkaiden killan entinen johtaja Kharne ja päähenkilöt hyökkäävät Keep of Pale Nightiin, Mordocin tornilinnoitukseen. Taisteltuaan tiensä linnoituksen tyrmiin sankarit vapauttavat Vahnin, Kromlechin ja Adrinnanan, tyrmiin suljetut ensimmäisen "Dark Alliancen" sankarit. Hävittyään taistelun Mordoc onnistuu viimeisillä voimillaan pakenemaan Onyx Toweriin, jonka hän siirtää keskelle Baldur’s Gaten kaupunkia.


title: Baldur’s Gate: Dark Alliance II

text: Joukon palatessa kaupunkiin (jonka nimeksi on muuttunut Mordoc’s Gate) käynnissä on täysi kaaos. Ne, jotka eivät ole ehtineet paeta kaupungista, ovat muuttuneet elävien kimppuun hyökkääviksi epäkuolleiksi. Rakennukset ovat tulessa, ja Onyx Tower seisoo keskellä kaupungin toria. Sankarit taistelevat tiensä kaupungin läpi tornin luo, ja törmäävät ovella Randalla Brasshorniin, jonka Mordocin vartija Xanhast on muuttanut vampyyriksi. Entisen ystävänsä Randallan voitettuaan he hyökkäävät itse tornia vastaan. Raivattuaan tien tornin vartijoiden ja Xanhastin läpi he kohtaavat itse Mordocin viimeisessä taistelussa.


title: Baldur’s Gate: Dark Alliance II

text:
Kun Mordoc ja Onyx Tower on viimein kukistettu, pimeys väistyy ja tornin tahdottomat orjat saavat oman tahtonsa takaisin. Baldur’s Gate on taas turvassa.
Valittavana on viisi soturia, joilla kaikilla on oma uniikki taistelutyylinsä. Lisäksi pelissä on kaksi lisähahmoa, jotka saa avattua pelaamalla pelin läpi eri vaikeusasteilla.Avattavat, Forgotten Realms -kirjoista tutut lisähahmot:"Dark Alliance II" -pelin lopussa on lyhyt loppunäytös, jossa pappi kertoo Onyx Towerin kohtalosta eräänlaiselle faaraojumalalle, joka uutiset kuullessaan julistaa armeijansa koottavaksi ja hyökkäysjärjestelyt Baldur’s Gatea vastaan valmisteltavaksi. Pelin lopetus viittaa vahvasti mahdollisen kolmannen jatko-osan luomiseen.


title: Baldur’s Gate: Dark Alliance II

text: "Dark Alliance III":n valmistelut olivat jo käynnissä, kunnes Interplay joutui lopettamaan kaiken toiminnan taloudellisten ongelmien vuoksi. Projekti hyllytettiin, eikä sitä ole jatkettu vielä tähän päivään mennessä. "Dark Alliance" -sarjan oikeudet ovat kuitenkin vielä Interplayn hallussa, ja yhtiö on vihjaillut tekevänsä jatko-osan valmiiksi sitten kun taloustilanne sen sallii.


title: Baldur’s Gate: Dark Alliance II

text: Ensimmäinen "Dark Alliance" -peli sai melko suuren suosion kriitikkojen ja pelaajien keskuudessa, mikä nosti odotuksia jatko-osaa kohtaan. Se piti alun perin julkaista vuoden 2003 joulumarkkinoille, mutta sitä jouduttiin lykkäämään pari kuukautta eteenpäin, vuoden 2004 helmikuuhun tekijäyhtiö Interplayn taloudellisten ongelmien vuoksi. Peli sai ilmestyttyään kriitikoilta suhteellisen hyvän vastaanoton (Peliplaneetta.net 90/100, Pelit-lehti 89/100, Gamespot.com 8.0/10.0). Se julkaistiin PlayStation 2:lle ja Xboxille.


title: Baldur’s Gate: Dark Alliance II

text: Pelin maailman Faerûnin kartta


title: Hallein

text: Hallein on kaupunki Itävallassa, Salzburgin osavaltion Halleinin piirikunnassa (). Kaupunki on piirikuntansa pääkaupunki. Asukkaita kunnassa on 19 473 (31.12.2008) ja väestötiheys on 722 as./km². Pinta-alaa Halleinilla on 26,98 neliökilometriä.


title: Hallein

text: Halleinissa on viisi Volkschulea ("kansakoulu"), kolme Hauptschulea ja viisi Höhere Schulenia.


title: Hallein

text: Hallein on Halleinin piirikunnan (myös Tennengaus) pääkaupunki (). Kaupunki on väkiluvultaan Salzburgin osavaltion toiseksi suurin kaupunki ja koko Itävallan 26. suurin kunta toukokuussa 2001. Pinta-alaa Halleinilla on 26,89 neliökilometriä.


title: Hallein

text: Halleinin Itävallan puolella sijaitsevat naapurikunnat ovat Bad Vigaun, Adnet, Puch, Kuchl ja Oberalm. Lännessä kaupunki rajoittuu Saksaan kuuluvaan Baijerin osavaltioon, jossa naapurikuntina ovat Grödig ja Anif.


title: Hallein

text: Halleinista on matkaa noin 15 kilometriä osavaltion pääkaupunkiin, Salzburgiin. Hallein sijaitsee Salzachin laaksossa () Salzach-joen varrella. Halleinin korkein kohta on Zinkenkopf-vuori, jolla on korkeutta 1 312 metriä. Vuori sijaitsee kaupungin lounaisosassa. Matalin kohta on puolestaan 434-metrinen Rifer Spitz, joka sijaitsee Halleinin pohjoisosassa.


title: Hallein

text: Halleinin väkiluvun kehitys vuodesta 1869 vuoteen 2008:


title: Sidney Howard

text: Sidney Coe Howard (26. kesäkuuta 1891 Oakland, Kalifornia – 23. elokuuta 1939 Tyringham, Massachusetts) oli yhdysvaltalainen näytelmäkirjailija ja elokuvakäsikirjoittaja. Hän sai Pulitzer-palkinnon vuonna 1925 näytelmästään "They Knew What They Wanted" ja Oscar-palkinnon parhaasta sovitetusta käsikirjoituksesta vuonna 1940 elokuvasta "Tuulen viemää". Howard oli ensimmäinen henkilö, joka voitti Oscar-palkinnon kuolemansa jälkeen.


title: Sidney Howard

text: Howard oli elämänsä aikana kahdesti naimisissa. Hänen ensimmäinen vaimonsa oli näyttelijä Clare Eames, jonka kanssa hän avioitui vuonna 1922. Liitosta syntyi tytär Jennifer (1925), jonka huoltajuuden Howard sai pariskunnan erotessa vuonna 1928. Howard meni uusiin naimisiin vuonna 1931 kapellimestari Walter Damroschin tyttären Leopoldine "Polly" Blaine Damroschin kanssa. Heille syntyi kolme lasta: Sidney (1933), Walter (1935) ja Margaret (1938).


title: Sidney Howard

text: Suomeksi Howardin näytelmistä on tuotettu "Hopeaside" ("The SIlver Cord") neljään eri teatteriin 1929–1941.


title: Sidney Howard

text: Howard kuoli 48-vuotiaana traktorionnettomuudessa maatilallaan Tyringhamissa vuonna 1939.


title: Alberto Crespo

text: Alberto Augusto Crespo (16. tammikuuta 1920, Buenos Aires – 14. elokuuta 1991, Buenos Aires) oli argentiinalainen F1 -kuljettaja.


title: Alberto Crespo

text:
Crespo ajoi alkuaikoinaan erilaisissa pikkuformulasarjoissa 1950-luvulla. Hän voitti vuonna 1950 Fuerza Limitadan mestaruuden ja Fuerza Libre -mestaruuden vuotta myöhemmin.
Crespo osallistui yhteen F1 osakilpailuun kaudella 1952, Italian GP:hen. Hän kuitenkin karsiutui eikä päässyt starttaamaan kilpailuun. Hän ajoi myös sarjan ulkopuolisia kilpailuja.


title: Alberto Crespo

text: Formula 1:ten jälkeen Crespo työskenteli Argentiinan urheilun hallinnollisella puolella kuolemaansa saakka.


title: Antonio Creus

text: Antonio Creus Rubin de Celis (28. lokakuuta 1924 – 19. tammikuuta 1996) oli espanjalainen F1-kuljettaja. Hän osallistui yhteen F1-osakilpailuun kaudella 1960, Argentiinan GP:hen. Hän keskeytti kilpailussa, eikä saavuttanut pisteitä. Creus lähti lähtöruudusta 22.


title: Subatomiset hiukkaset

text: Subatomiset hiukkaset ovat atomia pienempiä hiukkasia. Subatomisiin hiukkasiin kuuluvat siis erilaiset alkeishiukkaset ja niistä koostuvat yhdistelmähiukkaset eli hadronit. Näitä hiukkasia käsitellään erityisesti hiukkasfysiikassa ja ydinfysiikassa.


title: Subatomiset hiukkaset

text: Historiassa ensimmäiset tiedetyt ja nykyäänkin tunnetuimmat subatomiset hiukkaset ovat atomin rakennusosaset, eli baryoneihin kuuluvat protoni ja neutroni sekä leptoneihin kuuluva alkeishiukkanen elektroni. Hiukkaskiihdyttimien tultua subatomisia hiukkasia on löydetty lisää.


title: Subatomiset hiukkaset

text: Subatomisia hiukkasia ovat:Subatomisista hiukkasista mittabosonit ja mesonit kuuluvat bosoneihin (spin kokonaisluku) ja loput, eli leptonit, kvarkit ja baryonit kuuluvat fermioneihin (spin puoliluku).


title: Kavadh I

text: Kavadh I oli Persian kuningas vuosina 488–496 ja 498–531. Hän kuului sassanidien hallitsijasukuun. Kavadhin sosiaalisten uudistuksien takia hänet syrjäytettiin vuonna 496, mutta hän palasi valtaan vuonna 498.